text:
13.11.15
Rósur til Jónleif!
Rósur til Jónleif Jensen fyri dramakonsertina Rósu Mariu í Norðurlandahúsinum í kvøld. Hann hevur alla orsøk at fegnast, og vit við honum og øllum teim 60 á palli, og ikki at gloyma teir 12 sangsolistarnar, fyrst og fremst Eva Maria Brynhildardóttir, ið er Rósa Maria og ber leikin væl og longst av øllum.
Millum sangsolistarnar er eisini Guðrun Sólja Jacobsen, sum eg helt skara framúr í dynamikki og sansaligum soulkarakteri í sterku røddini.
Bæði í sangrødd og teatralskum framburi, er Mike ein einari, sum er uttan samanbering, altíð trygt sannførandi og í samljóð við leiklutin. Soleiðis var eisini í kvøld.
Sum konan og mamman at sjúka barninum, sum doyr, framførir Laila Carlsen besta einstaka sangin í kvøld, afturvið klassiskum gittara og eini reyðari rósu. Mest hugtakandi løta.
Millum hinar sangsolistarnar eru kostiliga parið Jens Marni Hansen og Edith Dahl Jakobsen, sum dansa og koyra biltúr, Ann Chanett Danielsen, Olvheðin Jacobsen, Jóhanna Norðberg Niclasen, Árni Jóhannesson, Páll Brim Joensen og Sissal Grækarisdóttir Magnussen.
Bernhardur Wilkinson stjórnar tónleikinum, Elin Á Rógvi er leiklistarligur konsulentur við ógvuliga einføldum men effektivum rekvisittum og Michael Koba hevur framleitt.
Millum tónleikararnar er ovast og mitt fyri á pallinum hin innbodni stjørnutrummusláarin úr Íslandi, Gulli Briem úr Mezzoforte, og teir 4 stjørnugittaristarnir, Ólavur Gaard, Ólavur Jakobsen, Herluf Lützen og Heðin Ziska Davidsen, sum so undurfult stuðlaðu upp undir gittardrivna rokktónleikin, akustiskan og elektriskan. Mjúkt klassiskan afturvið syrgnu mammuni, síðani Black Sabbathharðan, Hank Marvinharmoniskan og bossanovasvingandi av tropiskum Brasilleiðum.
Og so blásarar, strúkarar, kórsangarar, ja alla ta væl samanspældu rútmisku heildina, sum perspektiveraði og dróg uppá tráð tónleik í ein mansaldur ella so beint framman fyri okkum. Tónleikararnir vóru Jóhannus Á Rógvu Joensen, Finnur Hansen, Kim Hansen, Andreas Tykjær Restorff, Jona Jacobsen, Angelika Nielsen, Sámal Petersen, Andrea Heindriksdóttir, Katja Volovelskaja, Martin Mouritsen, Peder Riis-Jensen, Eirikur Skála, Atli K. Petersen, Johan Hentze, Olavur Olsen, Hjørtur Pætursson Háberg og Rúni Mouritsen.
Tað má vera ein dreymur, ja kanska av tí hálv- ella heilerotiska slagnum, at sleppa at skriva tekst við motivi úr søgum hjá Jens Paula Heinesen, sum Bergur Rasmussen er sloppin, til Jónleif Jensen at klæða í tónleik. Nýkomponeraðan tónleik, sum eisini fangar og endurspeglar allan tann tónleik, vit, ið eru javngomul við Útvarpið, munnu minnast av plátu. Ein lívstráður av tónleiki. Frá einum farra av Sgt. Pepper hjá Beatles, til Pink Floyd og Jesus Christ Superstar, kompleksar rútmur og keyboardsøgur hjá Steeley Dan, eitt orðaleyst kvink av Frank Zappa, sum Bergur kanska hevur dikterað í ó-orðum, ja ein hálv øld av rútmiskum inspiratiónum, ljósum og løttum, døkkum og tungum. So punktliga framførdar, at tað var ein sjáldsom fragd, nú so nógv spæla tøkuløg, ja skipa heilar konsertir og events í navninum hjá øðrum, tí onkur fremmand og langt síðani slóknað stjørna fyllir heil- ella hálvrunt. Tá er ein styrkjandi lætti at loysa bilett til nýskrivaðan ektaðan tónleik frá fyrstu hond beint til okkara í Høllini í Norðurlandahúsinum, uttan at nakar tungur mentanarstovnur hongur uppi við. Ein marglætisgáva og eitt fyllishorn av sangi og tónleiki frá tveimum monnum, Jónleivi og Bergi. Tøkk fái teir fyri tað.
Kórsangarar vóru Arina Bischoff, Elspa Samuelsen, Benjamin Gaasedal, Marianna Højsted Horsdal, Aksel D. Remmell, Birita Dam, Helena Sigurdsdóttir Lamhauge, Sámal Jákup Jakobsen, Svanna Hentze í Gong og Billa Úlvsdóttir við Høgadalsá. Í barnakórinum vóru Tinna Andriasardóttir Jacobsen, Sanna Bæk Hoydal, Brandur Kallsberg, Alda Benjaminsdóttir, Marius Dam, Felicia Jógvansdóttir Helmsdal, Julia Seloy og Kristina Martinsdóttir Brodersen.
at 2:27 AM
Labels: Norðurlandahúsið, tónleikur, ummæli


c: text/html

text:
Ari av Rana
01.11.2017 - 19:05
Tíðindi > Uttanlands - Yvirgangur
Myndugleikarnir siga seg nú vita, at Sayfullo Saipov, sum koyrdi ein lítlan vøruvogn á súkklubreytini á Manhattan, og drap 8 fólk fólk í yvirgangsatsóknini í New Yoork í gjár, legði álopið til rættis í fleiri vikur.
Myndugleikarnir siga, at Saipov var sterkt ávirkaður av Islamiska Stati. Hóast Saipov legði seðlar eftir í bilinum, har hann segði seg fremja atsóknina fyri IS, hava myndugleikarnir ikki funnið nakað beinleiðis samband millum Sayfullo Saipov og Islamiska Statin.
John Miller, varaløgreglustjóri í New York, sigur, at tað sær út til at Saipov hevur fylgt leiðbeiningum um hvussu ein fremur tílík álop, sum IS hevur lagt út á sosialar miðlar, skrivar Washington Post.

robotstxt: allowed

filter: keep


text:
Grand Prix vinnarar hjá HBF
Í ár eigur HBF Grand Prix vinnararnar á bæði damu- og harrasíðuni í
vaksnu rekkjunum og hjá U17. Vit ynskja Jónas, Magnus, Sissal og Gunnvu
hjartaliga tillukku við gullinum.
Somuleiðis hava HBF leikarar vunnið bæði silvur og bronzu í Grand Prix kappingini í ár. Hjartaliga tillukku øll somul.
Í HBF eru vit sera errin av øllum okkara leikarum, og vilja vit
takka venjarum og foreldrum fyri góða hjálp og venjing til allar
spælarar hjá felagnum.
Takk til bæði BankNordik og FK fyri stuðul til HBF.


text:
Við heimild í § 13, stk. 1 í løgtingslóg nr. 68 fra 2. mai 2003 um Tjóðpall Føroya og stuðul til leiklist v.m. verður ásett:
Stuðul til áhugaleiklist § 1. Landsstýrismaðurin veitir stuðul til áhugaleiklist um Meginfelag áhugaleikara Føroya, sbr. § 9 í lógini. Stk. 2. Meginfelag áhugaleikara Føroya kunnar um møguleikan at søkja stuðul til áhugaleiklist. Stk. 3. Ongar treytir um limaskap í Meginfelag áhugaleikara Føroya ella limafeløgum tess kunnu áleggjast umsøkjara fyri at fáa stuðul.
§ 2. Umsókn verður skrivað á umsóknarblað, ið skal sendast til Meginfelag áhugaleikara Føroya. Stk. 2. Umsóknin skal greitt tilskilað, hvør ið søkir um stuðul, og hvør ið hevur ábyrgd av verkætlanini. Stk. 3. Umsóknin skal neyvt lýsa endamál við stuðlinum, fíggjarætlan og tíðarætlan fyri verkætlanini. Harafturat skal í umsóknini verða grundgivið fyri listaliga og/ella mentanarliga ágóðanum, sum verkætlanin hevur.
§ 3. Meginfelag áhugaleikara Føroya skal síggja til, at umsókn lýkur treytirnar fyri tilsøgn um stuðul.
Stk. 2. Tað áliggur Meginfelag áhugaleikara Føroya skrivliga at grundgeva fyri stuðulstilsøgn og avgerð um ikki at játta stuðul.
§ 4. Meginfelag áhugaleikara Føroya hevur eftirlit við, at útgoldin stuðul er nýttur til endamálið, og skal krevja stuðul afturgoldnan, um treytirnar fyri stuðli ikki verða fylgdar. Stuðul kann bert verða goldin út, tá Meginfelag áhugaleikara Føroya hevur trygd fyri, at verkætlanin verður framd.
Stk. 2. Stuðulsmóttakari hevur skyldu at upplýsa Meginfelag áhugaleikara Føroya um broytingar viðvíkjandi verkætlanini, sum hava týdning fyri grundarlagið, ið stuðulin er latin eftir. Talan er eitt nú um broytingar í endamáli, fíggjarætlan og tíðarætlan.
Stk. 3. Stuðulsmóttakari skal í seinasta lagi tríggjar mánaðir eftir, at verkætlanin er endað, lata inn roknskap og frágreiðing til góðkenningar. Hetta er eisini treyt fyri nýggjari tilsøgn um stuðul.
Stk. 4. Serligar umstøður kunnu gera, at Meginfelag áhugaleikara Føroya við góðkenning landsstýrismansins kann víkja frá kravinum um afturrindan av útgoldnum stuðli, t.d. sjúka, barnsburður ella annað, ið kann hava forðað stuðulsmóttakara í at fullføra ætlanina til tíðina.
Stuðul til yrkisleiklist § 5. Landsstýrismaðurin veitir stuðul til yrkisleiklist eftir tilmæli frá leiklistaráðnum, sbr. § 11 í lógini. Stk. 2. Landsstýrismaðurin kunnar almenningin um møguleikan at søkja um stuðul til yrkisleiklist og setir freistir at lata umsókn inn. Stk. 3. Ongar treytir um limaskap í leiklistafeløgum kunnu áleggjast umsøkjara fyri at fáa stuðul.
§ 6. Umsókn verður skrivað á umsóknarblað, ið skal sendast til landsstýrismannin. Stk. 2. Umsóknin skal greitt tilskilað, hvør ið søkir um stuðul, og hvør ið hevur ábyrgd av verkætlanini. Stk. 3. Umsóknin skal neyvt lýsa endamál við stuðlinum, fíggjarætlan og tíðarætlan fyri verkætlanini. Harafturat skal í umsóknini verða grundgivið fyri listaliga og/ella mentanarliga ágóðanum, sum verkætlanin hevur.
§ 7. Landsstýrismaðurin hevur eftirlit við, at útgoldin stuðul er nýttur til endamálið, og krevur stuðul afturgoldnan, um treytirnar fyri stuðli ikki verða fylgdar. Stuðul kann bert verða goldin út, tá landsstýrismaðurin hevur trygd fyri, at verkætlanin verður framd. Stk. 2. Stuðulsmóttakari hevur skyldu at upplýsa landsstýrismanninum um broytingar viðvíkjandi verkætlanini, sum hava týdning fyri grundarlagið, ið stuðulin er latin eftir. Talan er eitt nú um broytingar í endamáli, fíggjarætlan og tíðarætlan. Stk. 3. Stuðulsmóttakari skal í seinasta lagi tríggjar mánaðir eftir, at verkætlanin er endað, lata inn roknskap og frágreiðing til góðkenningar. Hetta er eisini treyt fyri nýggjari tilsøgn um stuðul. Stk. 4. Serligar umstøður kunnu gera, at landsstýrismaðurin kann víkja frá kravinum um afturrindan av útgoldnum stuðli, t.d. sjúka, barnsburður ella annað, ið kann hava forðað stuðulsmóttakara í at fullføra ætlanina til tíðina.
§ 8. Henda kunngerð kemur í gildi dagin eftir, at hon er kunngjørd.
Mentamálaráðið, 19. apríl 2004
Jógvan á Lakjuni (sign.) landsstýrismaður
/Petur Petersen (sign.)Read More »
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Heimilað verður landsstýrismanninum at seta á stovn Tjóðpall Føroya. Stk. 2. Tjóðpallur Føroya er sjálvstøðugur almennur stovnur.
Leiklistaráðið § 2. Landsstýrismaðurin setir eitt leiklistaráð við 7 limum, ið verða tilnevndir soleiðis: 1) ein limur verður tilnevndur eftir tilmæli frá Leikarafelag Føroya 2) ein limur verður tilnevndur eftir tilmæli frá Meginfelag áhugaleikara Føroya 3) ein limur verður tilnevndur eftir tilmæli frá Listafólkasambandi Føroya 4) ein limur verður tilnevndur eftir tilmæli frá Tórshavnar Býráð 5) ein limur verður tilnevndur eftir tilmæli frá starvsfólkunum á Tjóðpalli Føroya 6) tveir limir verða tilnevndir eftir avgerð landsstýrismansins, og verður annar teirra formaður. Leiklistaráðið velur næstformann. Stk. 2. Limur í leiklistaráðnum verður settur fyri trý ár í senn. Ráðslimur kann í mesta lagi sita í nevndini í tvey fylgjandi ráðsskeið í senn. Sigur ráðslimur seg frá, verður annar valdur í hansara stað restina av valskeiðnum. Løgtingslimir kunnu ikki verða limir í leiklistaráðnum.
§ 3. Leiklistaráðið setir stjóra og loysir úr starvi stjóra fyri Tjóðpall Føroya. Stjórin er áramálssettur.
§ 4. Leiklistaráðið hevur minst fýra fundir um árið, har leikskrá, fíggjarstøða, fíggjarætlan og onnur mál av týdningi fyri Tjóðpall Føroya og leiklist sum heild verða umrødd. Stk. 2. Leiklistaráðið góðkennir fíggjarætlan fyri komandi fíggjarár og staðfestir virksemi stovnsins eftir tilmæli stjórans. Stk. 3. Leiklistaráðið skal tryggja samstarvið millum Tjóðpall Føroya, Meginfelag áhugaleikara Føroya, aðra leiklist og onnur lista- og mentanarøki, og ráðgeva landsstýrismanninum í leiklistaligum spurningum. Stk. 4. Leiklistaráðið ger tilmæli til landsstýrismannin um stuðul til yrkisleiklist, sbr. §§ 11 og 12. Stk. 5. Limir í leiklistaráðnum fáa goldið samsýning og ferðaútreiðslur eftir reglum landsins um fundarpening og ferðapening. Stk. 6. Landsstýrismaðurin ásetir í kunngerð nærri reglur fyri starvskipan, uppgávur og virksemi leiklistaráðsins, herundir førleikakrøv til ráðslimir.
Tjóðpallur Føroya § 5. Tjóðpallur Føroya skal: 1) í virksemi sínum leggja dent á føroysk verk á dygdargóðum listaligum støði eins og stovnurin skal framføra klassisk so væl sum nútímans altjóða verk 2) geva borgarunum í øllum landinum eitt breitt og dygdargott tilboð av leiklist - sjónleiki so væl sum aðrari palllist 3) tryggja sjónleikarum, dansarum og øðrum leikhússtarvsfólki hóskandi arbeiðsmøguleikar til tess at menna yrkisførleikar teirra 4) skipa fyri leiklistaligum útbúgvingum og eftirútbúgvingum 5) fremja og menna yrkis- og áhugaleiklistina í Føroyum.
§ 6. Stjórin skipar fyri virksemi stovnsins og hevur ábyrgdina fyri, at virksemið verður rikið sambært galdandi reglum. Stk. 2. Stjórin ger skipanarligan bygnað fyri stovnin, og setir í starv og loysir úr starvi leikarar og onnur starvsfólk.
§ 7. Stjórin hevur listaligu ábyrgdina og er evsti myndugleiki í spurningum um leikskrá.
§ 8. Stjórin ger uppskot um fíggjarætlan fyri virksemið hjá Tjóðpalli Føroya fyri komandi fíggjarár, sbr. § 4, stk. 1 og 2. Uppskotið til fíggjarætlan verður sent landsstýrismanninum innan 1. mai árið fyri ætlanarárið. Stk. 2. Tjóðpallur Føroya verður fíggjaður við inntøkufíggjaðum virksemi, stuðli og játtan á løgtingsfíggjarlógini. Stk. 3. Stjórin ger roknskap, og hevur stjórin ábyrgdina av, at fíggjarætlanin verður hildin. Stk. 4. Stjórin ger ársfrágreiðing um virksemið hjá Tjóðpalli Føroya.
Stuðul til áhugaleiklist § 9. Landsstýrismanninum verður heimilað at veita stuðul til áhugaleiklist. Stk. 2. Stuðulin verður latin um Meginfelag áhugaleikara Føroya. Stk. 3. Meginfelag áhugaleikara Føroya umsitur stuðulin. Meginfelag áhugaleikara Føroya letur sambært umsókn feløgum, bólkum og einstaklingum stuðul til leikrit, tónasmíð, leikstjórnan, framførslur, keyp av útbúnaði, verkætlanir, skeið, keyp av sakkønari hjálp og annað leiklistavirksemi. Stk. 4. Heimilað er Meginfelag áhugaleikara Føroya at nýta part av stuðlinum til umsiting og skrivstovuhald.
§ 10. Meginfelag áhugaleikara Føroya ger uppskot til fíggjarætlan fyri stuðli til áhugaleiklist komandi fíggjarár at senda landsstýrismanninum innan 1. mai árið fyri ætlanarárið.
Stuðul til yrkisleiklist § 11. Landsstýrismanninum verður heimilað at veita stuðul til yrkisleiklist. Stk. 2. Stuðulin verður játtaður sambært umsókn eftir tilmæli frá leiklistaráðnum. Stk. 3. Stuðul kann latast feløgum, bólkum og einstaklingum, ið reka yrkisleiklistaligt virksemi, til leikrit, tónasmíð, leikstjórnan, framførslur, keyp av útbúnaði, verkætlanir, skeið, keyp av sakkønari hjálp og annað leiklistavirksemi.
§ 12. Leiklistaráðið ger uppskot til fíggjarætlan fyri stuðli til yrkisleiklist komandi fíggjarár at senda landsstýrismanninum innan 1. mai árið fyri ætlanarárið.
Treytir v.m. § 13. Landsstýrismaðurin ásetir í kunngerð neyvari treytir og reglur fyri, nær og hvussu stuðul verður játtaður, herundir krav um fíggjarætlan, eftirlit, upplýsingarskyldu, roknskap og grannskoðan hjá stuðulsmóttakara. Stk. 2. Tilsøgn um stuðul fellur burtur, um móttakari ikki longur lýkur settar treytir fyri tilsøgn. Stuðul skal rindast aftur, um móttakari ikki megnar at fullføra ætlan innan ásetta tíð. Stuðulsveitarin kann, har umstøður tala fyri hesum, víkja frá hesi áseting.
Gildiskoma o.a. § 14. Henda løgtingslóg kemur í gildi 1. november 2003. Stk. 2. Tó koma §§ 9, 10, 11 og 12 í gildi 1. januar 2004.
Tórshavn, 2. mai 2003
Anfinn Kallsberg, (sign.) løgmaður
Lm. 93/2003
See More »
Við heimild í § 4, stk. 6 í løgtingslóg nr. 68 frá 2. mai 2003 um Tjóðpall Føroya og stuðul til leiklist v.m. verður ásett:
§ 1. Limirnir, sum tilnevndir verða í leiklistaráðið, skulu hava kunnleika til mentan og palllist. Stk. 2. Í minsta lagi annar av ráðslimumum, ið landsstýrismaðurin tilnevnir, skal vera fíggjar- og roknskaparkønur. Stk. 3. Stjórin í Tjóðpalli Føroya er avgreiðslustjóri hjá leiklistaráðnum, og tekur lut á ráðsins fundum sum skrivari.
§ 2. Formaðurin kallar leiklistaráðið til fundar við 14 daga freist. Formaðurin ger í samráð við stjóran fyri Tjóðpall Føroya fundarskrá, og skal formaðurin tryggja, at leiklistaráðið fær til vega neyðugt málstilfar til fundirnar. Stk. 2. Leiklistaráðið er viðtøkuført, tá ið minst 5 ráðslimir eru møttir á fundi. Við atkvøðugreiðslu er vanligur meiriluti galdandi. Stendur á jøvnum er atkvøða formansins avgerandi.
§ 3. Leiklistaráðið skal javnan verða kunnað um virksemið hjá Tjóðpalli Føroya og skal saman við stjóranum fyri Tjóðpall Føroya umrøða leikskrá, fíggjarstøðu og virksemisætlanir stovnsins framyvir. Stk. 2. Leiklistaráðið fær fíggjarætlanaruppskot stjórans til góðkenningar, áðrenn uppskotið verður sent landsstýrismanninum. Stk. 3. Leiklistaráðið kann seta fram uppskot og hugskot um tiltøk og átøk, sum kunnu vera av týdningi at fremja fyri virksemið hjá Tjóðpalli Føroya ella fyri palllistina sum heild. Stk. 4. Leiklistaráðið skal eisini í virki sínum røkja og tryggja samstarv millum Tjóðpall Føroya, aðra leik- og palllist umframt lista- og mentanarøki sum heild.
§ 4. Leiklistaráðið skal ráðgeva landsstýrismanninum og er hoyringspartur í leiklistaligum spurningum. Stk. 2. Skipað verður fyri árligum fundi millum landsstýrismannin og leiklistaráðið, har mál av felags áhuga verða umrødd. Fundurin skal verða hildin í seinasta lagi 1. juni. Stk. 3. Leiklistaráðið letur landsstýrismanninum grundgivin tilmæli og frámæli í málum um stuðul til yrkisleiklist.
§ 5. Henda kunngerð kemur í gildi dagin eftir, at hon er kunngjørd.
Mentamálaráðið, 11. november 2003
Annita á Fríðriksmørk (sign.) landsstýriskvinna
/Petur Petersen (sign.)
Go »


text:
Hjólvelting
FERÐAST GRØNT ENDABRESTUR - HJÓLVELTING
les meir
Væleydnað fólkaheilsurenning
Útvið 200 fólk tóku lut í Fólkaheilsurenningini 2017.
les meir
Melda til Fólkaheilsurenning fyri kl. 12
Tey sum ikki hava heintað sítt startnummar, kunnu gera tað í dag - 3. juni - millum kl. 11.15 og 12.00. Tey skulu heintast í Snarskivuni niðri á Vaglinum.
Tú kanst melda til fólkaheilsurenningina í dag millum kl. 11.15 og 12 í Snarskivuni á Vaglinum.
Vit ynskja øllum ein góðan túr
les meir
Melda til Fólkaheilsurenning
Fólkaheilsurenningin verður leygardagin 3. juni kl. 13 og byrjað verður á Vaglinum. Kom við, tú kanst eisini ganga teinin, sum er 5 km til longdar.
Tey sum ikki hava heintað sítt startnummar, kunnu gera tað í dag millum kl. 11.15 og 12.00. Tey skulu heintast í Snarskivuni niðri á Vaglinum.
Tú kanst melda til fólkaheilsurenningina í dag millum kl. 11.15 og 12 í Snarskivuni á Vaglinum.
Vit ynskja øllum ein góðan túr
les meir
Heilsa og trivnaður hjá skúlaungdómi
Fólkaheilsuráðið setir fokus á skúlaungdóm, har
les meir
Mentunarvika í Runavík
Tað er í kvøld 28. oktober kl.
les meir
Heilsa á ferð
Fólkaheilsuráðið luttekur í tjaldinum á kaiøkinum
les meir
Væleydnað Fólkaheilsurenning
Umleið 200 fólk luttóku í Fólkaheilsurenningini
les meir
Fólkaheilsurenningin byrjar kl. 14 á Vaglinum
Leygardagin 4. juni kanst tú melda til Fólkaheilsurenningina kl 12.15 - 13 í Snarskivuni
les meir
Fólkaheilsurenning
Fólkaheilsurenningin byrjar leygardagin 4. juni kl. 14
les meir
Fólkaheilsuráðið á Mentunarnáttini
Forkunnug framsýning um heilsu í høvuðssætinum hjá
les meir
Børnini eru úti hesa vikuna
Í útivikuni hevur barnagarðurin á Mýrunum
les meir
Leikmeti.pdf ÍSF í samstarvi við Fólkaheilsuráðið, 2011


text:
Trani
Trani (frøðiheiti - Grus grus) líkist hegra í vakstrarlag, men er nógv størri. Hann er mest gráur við svørtum barka og reyðum, berum skalla. Hann eigur um mesta partin av Evropa og Vesturásia. Í Føroyum er hann bara sæddur einar tríggjar ferðir. Trani er av allarklókastu fuglum. Stundum koma nógvir saman og stuttleika sær við at leika og dansa. Tá hava teir altíð ein standandi burturfrá, til at skimast eftir, um nakar vandi er á veg. Tí trani er sera varin fuglur og reiðrast helst har, sum fólk minst kemur. Men tamdur trani verður sera alskin við húsfólkið og eltir ofta eigarmannin sum hundur. Summstaðni hava teir trana til at sita hjá neytum, og teir siga, at tað dugir hann líka væl sum klókastu hundar.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
U17 dreingir: Smurdu Ísland av 3-0
Føroysku U 17 dreingirnir smurdu Ísland av í dystinum um 5. plassið. Dysturin endaði 3-0 og settini vóru vunnin við stórari yvirvág. Tey endaðu 25-12, 25-14 og 25-19.
U 17 dreingirnir hava havt eina sera góða kapping; tveir sigrar á Noregi, taptu 3-2 fyri Onglandi, vunnu 3-0 á Íslandi, umframt at teir tóku sett frá Svøríki, sum eingin annar hevur gjørt fram til finaluna.
Venjararnir Rajko Petrovic og Hans Simonsen eru sera væl nøgdir við avrikið. Ósigurin móti Onglandi er tó tað, sum nívir mest, tí føroysku dreingirnir vunnu tvey tey fyrstu settini, men mistu so sigurin á gólvið.
Kappingin er nú liðug, og U17 landsliðið kemur aftur til Føroya í morgin við Atlantic Airways.
Finalan hjá dreingjunum er millum Danmark og Svøríki.
Dysturin um 3. plássið endaði við 3-1 sigri til Finnland móti Onglandi.
Føroyar endaðu á 5. plássi, Noreg á 6., meðan Ísland endaði aftast.
Hjá U 17 gentunum gjørdist úrslitið hetta:
1 Danmark
2 Svøríki
3 Finnland
4 Ísland
5 Norra
6 Ongland
7 Føroyar
8 Grønland
Leikararnir í dag vóru:
Ari í Haraldstovu Petersen, SÍ
Ragnar Weihe, SÍ
Hjørtur Joensen. SÍ
Jón Weihe Simonsen, SÍ
Oddur í Haraldstovu Petersen, SÍ
Dávið Hentze, Mjølnir
Áslakur Holm, ÍF
Hákun Weihe Heinason, Fleyr
Jónfinnur Jógvansson Hansen, Fleyr
Niklas Samuelsen, Fleyr
Julian Vest Niclasen, SÍ
Venjari: Rajko Petrovic
Hjálparvenjari: Hans Simonsen
Liðleiðari: Jónley Poulsen


text:
Eg havi ummælt seinastu tvær U2 pláturnar her á blogginum, og tann nýggjasta, Songs of Experience
, verður einki undantak. Hetta er fyrsta og higartil einasta ummælið á føroyskum. Sí ummæli av Songs of Innocence
(2014) her
og No Line On The Horizon
(2009) her
.
Songs of Experience
er eitt fylgisverk, ið hoyrir saman við Songs of Innocence
. Tað var eitt øgiligt uppstandilsi, tá tann plátan brádliga sníkti seg ókeypis inn á iTunes download listarnar hjá øllum iTunes brúkarum í heiminum. U2 og Apple samstarvaðu um henda, fyri mong, átroðkandi útgávuháttin, og tíverri stjól útgávuhátturin uppmerksemið frá tónleikinum á plátuni. Í longdini irriterandi, tí har vóru also fleiri góðir sangir á. Júst sangirnir stóðu ómetaliga sterkir á Innocence + Experience Tour
, ið vit upplivdu live í Dublin
í nov. 2015.
Nú er fjúrtanda (!) U2 plátan so útkomin, og hon verður útgivin á siðbundnan hátt uttan talgilda innrás. Eg havi lurtað eftir henni, og mær dámar hana væl. Hon
inniheldur í grundini tættir úr allari teirri drúgvu yrkisleiðini hjá U2 og hyggur onkursvegna eisini frameftir. Langa livitíðin hjá U2 er eitt unikum. Teir hava verið virknir í fimm áratíggjum við somu manning. Veit ikki um nakran annan bólk, ið hevur eina tílíka søgu. Hetta stríðir ímóti teirri dogmatisku ungdómsdyrkan, ið tykist innbygd í rokk tónleiki. Tú skalt helst doyggja sum 27 ára gamal, og ger tú ikki tað, jamen so skal bólkurin hjá tær helst fara í upploysn innan eitt ávíst áramál.
Spurningurin er eisini hvønn yvirskipaðan leiklut rokk tónleikur spælir nú á døgum. Tað er ikki ov nógv sagt, at "rokkur" í breiðari merking ikki er tann savnandi mentanarmegin, sum hann einaferð var. Rokkurin hevur leingi virkað darvaður av sínum egnu krøvum um "autentisitet" og virðing fyri siðvenjuni. Tað tykist sum at tað er í elektroniskum poppi, hipp hopp og r'n'b, at tey mest nýhugsandi og ódogmatisku tingini henda. Landslagið er eisini nógv broytt frá útvarpi og MTV í 80árunum og 90árunum til nútíðar stroyming, playlistar og on-demand nýtslu. Umframt at fleiri av hetjunum og javnlíkunum hjá U2 eru farnir foldum frá. Lou Reed, David Bowie, Prince, Leonard Cohen. U2 eru tí eitt rættiligt frávik, men teir hava framvegis ikki funnið tað teir leita eftir
. Fyri summi okkara er hetta at fegnast um.
Sambandið millum Songs of Innocence
og Songs of Experience
gongur aftur bæði tematiskt og tónleikaliga. Nýggja útgávan siterar brot úr teksti á fyrru útgávuni, og tónlistalig brot koma eisini fyri í nýggjum høpi. Hetta sama gjørdi William Blake á sinni, tá hann útgav Songs of Innocence and of Experience Showing the Two Contrary States of the Human Soul
í 1789. Myndprýdda yrkingasavnið, ið hesar báðar seinastu U2 pláturnar eita eftir. Tvs. at brot úr "Innocence" vóru siteraði í "Experience". Sitat, parafrasa, referansa, remix. Hvat er tað ikki spennandi. Onkur vildi sagt, at tað er mikið ósmæðið og stórlætið at uppkalla pláturnar hjá sær eftir Blake, og tað er tað óivað eisini nakað um. Men U2 hava ongantíð strembað eftir tí lítillætna. Teirra yrkisleið er í grundini ein long røð av djørvum brøgdum og satsingum. Viðhvørt eydnast tað einastandandi væl (sí eitt nú Zoo TV
konsertferðina), og viðhvørt kemur tað teimum aftur um brekku (sí áðurnevndu Apple útgávuna).
Bono hevur sagt, at nýggja plátan er hugsað sum ein røð av kærleiksbrøvum til tey, ið standa honum nærmast. Eisini hevur verið ró framundir at hann hevði eina "nær deyðanum" uppliving millum jól og nýggjár í fjør. Hesi persónligu viðurskifti lita útsýnið á plátuni. Á tí meira altjóða politiska pallinum eru eisini viðurskifti farin fram, ið hava merkt plátuna. Í grundini var ein útgáva av Songs of Experience
klár í fjør, men so broyttist heimurin: Brexit í Bretlandi og valið av Trump til forseta í USA. Menn kendu á sær, at hesi viðurskifti skuldu sleppa at sodna og koma við á plátuna. Tí valdu teir at útseta útgávuna eitt ár. Ístaðin fóru teir á fyrstu afturlítandi konsertferðina nakrantíð (aftaná 40 ár sum virkin bólkur) við teirri vælumtóktu The Joshua Tree Tour
.
Orð og hugtøk, ið eg havi skrivað niður meðan eg havi lurtað eftir Songs of Experience
: orkumikið, dynamiskt, livandi, fimt, lætt á fótum, inniligt, vakurt, popput, átroðkandi.
Hin obligatoriska lag-fyri-lag umrøðan:
'Love Is All We Have Left'
U2 plátur byrja ofta stórsligið, fyri ikki at siga bombastiskt, men henda plátan kemur sníkjandi inn í verðina við undirspælda og stillfarandi 'Love Is All We Have Left'. Næstan sum eitt slag av overture. Bono hevur sagt, at á hesum lagnum ímyndaði hann sær, at hann var "Frank Sinatra syngjandi uppi á mánanum". Hetta er eisini eitt sindur sci-fi kent, men uppá ein varðisligan máta. Í so máta minnir hetta kanska eitt sindur um 'Zooropa' av plátuni av sama navni (1993). Kortini veita vibrerandi strúkararnir eitt egið sound, og sum nakað óvanligt í U2 høpi syngur Bono partar av sanginum gjøgnum vocodara. Hetta roynist stak væl. "This is no time, not to be alive..."
'Lights of Home'
Stórbærur, groovy og hugtakandi sangur. Finst í tveimum útgávum á "deluxe edition": plátuútgávan, ið heintar íblástur úr einum riffi í einum Haim sangi ('My Song 5'), og í 'St Peter's string version' bonusútgávu, har dramatiskir strúkarar leggja fyri. Haim systrararnar eru eisini krediteraðar fyri kór í sanginum. "Shouldn't be here 'cause I should be dead" byrjar teksturin. Um hina áhaldandi leitanina - leitanina eftir heimstaðnum, eftir ljósinum, eftir innliti, sannføring og sannleika. So líðandi gerst greitt, at tað er í sjálvari leitanini, at endamálið liggur, og vit koma í grundini ongantíð á mál. Ein vøkur slide gittar solo frá The Edge. Tær eru altíð góðar og kærkomnar. C-stykkið í sanginum hevur sama tekst sum outro'in í 'Song for Someone' á Songs of Innocence
: "free yourself to be yourself, if only you could see yourself". Í besta Blake stíli mundi eg sagt...
'You're The Best Thing About Me'
Fyrsta staklagið av plátuni. Ein sangur frá Bono til konuna Ali Hewson. Ein kærleikssangur, sjálvandi, og boðini í heitinum eru greið: tú ert tað besta við mær. Í niðurlagnum skifta menn dur. Teir hava brúkt tað trikkið fyrr, og tað riggar eisini hesuferð. Niðurlagið fer á flog í mun til versið. Bono hevur tosað um "punk Supremes" í sambandi við hetta lagið. At tá hann á sinni hoyrdi The Supremes syngja "Stop! In The Name of Love", var tað ein Vietnamprotestsangur í popphami. U2 ætla sær tað sama her. Plátan inniheldur protest, men lagt verður fyri við eini kærleiksstakplátu. Framleiðslan er beint fram og popp/rokk. Eitt stuttligt er, at The Edge syngur í c-stykkinum eina eygleiðing av tí sum Bono syngur um konuna: "I can see it all so clearly, I can see what you can't see, I can see you love her loudly, when she needs you quietly". Var ikki so imponeraður av sanginum í fyrstuni, men hann er vaksin nógv og stendur seg væl saman við hinum sangunum á plátuni.
'Get Out of Your Own Way'
Hetta er nokk tann mest U2sligi sangurin á plátuni. Tvs. hann ljóðar uppá allar mátar sum ein U2 sangur. Týpisk akkordrundferð í versinum, og niðurlagið er ikki ólíkt 'Beautiful Day'. Í øllum førum trummurútman hjá Larry. Teksturin er eitt bræv til døturnar hjá Bono, men snýr seg eisini um gongdina í USA seinastu árini. "Get out of your own way" - ver ikki í vegin fyri tær sjálvum. Ein áheitan til bæði døturnar, til USA og til U2 sjálvar. Forloysandi sangur. Til endans kemur navnframi rapparin Kendrick Lamar við einum spoken word, ið er ein øvugt útgáva av Fjallaprædikuni hjá Jesusi. The Edge hevur greitt frá, at U2 vendu sær til Kendrick Lamar, tí teir eru fjepparar av hansara tónleiki. Teir hava virðing og dáma tónleikin. Bono sigur, at Kendrick hevur eina "righteous anger"
. Øvugta fjallaprædikan er ein bítandi og speisk ákæra. Hetta virkar sum ein brúgv millum 'Get Out of Your Own Way' og næsta sangin 'American Soul', har spoken wordið hjá Lamar heldur fram.
'American Soul'
"It's not a place, this country is to be a sound of drum and bass, you close your eyes to look around". Ein frálíkur rokksangur við spennandi ljóðmynd. Hetta er dýrabært fyri ein referansufjeppara: fyrst parafraserar Kendrick Lamar fjallaprædikuna í sínum spoken word, síðani syngur Bono versið sum Kendrick samplar í "XXX" á DAMN.
(2017), og so syngur hann niðurlagið sum upprunaliga var c-stykkið í 'Volcano' av Songs of Innocence
(2014). Versið er upprunaliga úr lagnum 'Glastonbury', ið teir framførdu nakrar ferðir á 360 Tour í 2010-2011. Gleðiligt, at allir træðrirnir eru knýttir saman her. "It's not a place, it is a dream the whole world owns, the pilgrim's face, it had your heart to call her home". U2 hava altíð havt eina love/hate støðu mótvegis USA. Her er tað ein atfinning mótvegis flóttapolitikkinum undir Trump, ið sprettir úr djúpum og drúgvum kærleika til landið, sum hann er forseti í. Fleiri ummælarar hava gjørt gjøldur burturúr reglunum "For refugees like you and me, a country to receive us, will you be my sanctuary, Refujesus". Tað er serliga seinasta orðið, samansetingin av "refugee" og "Jesus", ið hevur elvt til vanvirðing. Men RefuJesus
er also eitt ítøkiligt hugtak og heitið á eini bók
eftir kroatiska baptist gudfrøðingin Boris Peterlin. Peterlin vísir á, at Jesus var sjálvur flótti og kemur framvegis til okkara sum flótti millum flóttar. "RefuJesus". Ein má taka støðu til hann, um bíblia og kristnitrúgv altso hava nakað sum helst uppá seg.
'Summer of Love'
Vakurt og "bouncy" lag. Eitt sindur balladukent men kortini fótfimt og elastiskt. Lady Gaga syngur kór. Stikk den. Eins og Songs of Innocence
hevur Songs of Experience
liner notes eftir Bono, har hann hugleiðir og greiðir frá søgum í sambandi við sangirnar og tilgongdina handan plátuna. Ein av søgunum er um hvussu U2 í langa tíð hava havt eitt tilhald í Suðurfraklandi, beint við Miðjarðahavsstrondina. Brádliga var tað sum um, at havsbrúgvin var øðrvísi, og ófrættakend tíðindi vóru í miðlunum. Flóttarnir komu, og mangir endaðu sínar dagar á Miðjarðahavinum. Á Songs of Innocence
verður sungið um amerikansku vesturstrondina í sanginum 'California (There Is No End To Love)". Tann vesturstrondin hevur ímyndað markloysi og "the final frontier" í bókmentum, list og mentan gjøgnum 20. øld. Hesuferð verður sungið "I've been thinking about the west coast, not the one that everyone knows". Vesturstrondin, ið er her er talan um, er tann í Sýria, haðani øll flýggja. Í Kalifornia høvdu tey ein "summer of love" á sinni, og hetta er ein bøn um ein evropeiskan "summer of love". Mótsetningarnir eru greiðir.
'Red Flag Day'
Her eru vit tónlistaliga í grannalagnum hjá War
plátuni frá 1983. Langt síðani teir hava verið her, og tað riggar serstakliga væl. Eitt sindur av The Clash, punk og new wave. The Edge segði herfyri
, at hann lurtar nógv eftir plátunum hjá Bob Marley fyri at gerast upplyftur, tí hansara tónleikur er veruligur og "svakliga upplyftandi" sum hann málber seg. Skal ikki siga, at tað eru reggae standir uppá spæl í hesum sanginum, men onkur ekkó hómast haðani. Tekstliga eru eisini tilsipingar til War
plátuna, t.d. 'Sunday Bloody Sunday', har teir sungu "I can't believe the news today, I can't close my eyes and make it go away". Hesuferð syngja teir "not even news today, so many lost in the sea last night, the one word that the sea can't say, is no, no, no, no..." Ein "red flag day" verður nýttur av strandvørðum at gera vart við, at bylgjurnar eru óvanliga høgar og vandamiklar. Sangurin er v.ø.o. eitt tematiskt framhald av undfarna sanginum.
'The Showman (Little More Better)'
Her verður sjóneykan vend inneftir. Ein speisk ella satirisk viðgerð av "The Showman". Skemtarin, sjónleikarin, tann framførandi, ið "...gives you front row to his heart, the showman prays his heartache will chart, making a spectacle of falling apart, is just the start of the show". Sjálvironiskt og -kritiskt. Tónlistaliga inniheldur hetta lagið tilsipingar til okkurt úr allar elsta tíðarskeiðnum hjá U2, t.d. skemtiligu og serstøku b-síðuna 'Trash, Trampoline and the Party Girl' frá 1982. Eisini eru element úr uppaftur eldri tónleikaligum tíðarskeiðum sosum 50árunum og 60árunum. Kortini hevur alt eitt nútíðar og modernað sound. Heili níggju ymsir framleiðarar hava verið inni yvir plátuni, hóast tað miðsavnandi toymið tykist at vera Jacknife Lee, Ryan Tedder, Steve Lillywhite og Andy Barlow. Innan rokkin er tað ofta eitt trupult tekin at hava nógvar framleiðarar, men innan hipp hopp og r'n'b er hetta nakað sjálvsagt. Eftir mínum tykki er greiður samanhangur í heildini. U2 ljóða sum U2.
'The Little Things That Give You Away'
Hesin er heilt fantastiska góður og helst mín favorittur á plátuni. Havi hoyrt nakrar live útgávur av sanginum, og eg vónaði, at teir fóru at "naila" hann í studio. Tað gera teir eisini totalt. Sera, sera góð studioversión. Byrjar sum ballada og er í grundini fyrsta veruliga balladan á plátuni, nú vit eru komin inn í aðru helvt aftaná átta sangir. Tað setur krøv til hendan at kunna bera leiklutin, og tað ger hann tíbetur til fulnar. Heilt fantastiska vakur sangur. Teksturin er eitt bræv frá tí unga Bono ("innocence") til tann eldra ("experience"). Ella er í grundini talan um eitt dialektiskt samspæl
millum "innocence" og "experience". "It's the little things that give you away, the words you cannot say, your big mouth in the way". Rørandi og framúr vakurt. The Edge skínir veruliga við sínum spæli. Dramatiska og intensa outro'in nertir hjartastreingir. Ein av teimum sangunum, ið man fer at minnast hesa plátuna fyri.
'Landlady'
Eisini ein sangur til konuna, Ali. Heitið "Landlady" er ein ironisk mótvekt til tað, sum annars kundi verið ein dekan ov sentimentalur sangur. "Landlady", vertskonan, tað er hon sum er heima og heldur stýr á øllum, meðan sangarin er á drúgvum konsertferðum. Hann minnist aftur á gamlar dagar og tíðina, tá U2 vóru ungir og stríddu seg fram: "And I'll never know what starving poets meant, 'cause when I was broke it was you that always paid the rent". Niðurlagið er eitt sindur evergreen og crooner kent. Tað riggar. Tað er í lagi at vera evergreen og crooner kendur, tá man er komin í tann aldurin, sum U2 eru í. C-stykkið situr eisini væl. Trummurnar hjá Larry Mullen Jr. eru groovy í hesum sanginum. Fangandi.
'The Blackout'
Hesin var í grundini tann fyrsti sangurin, ið var útgivin av plátuni, men tað var í eini live útgávu, sum kom í summar. Er eisini útgivin sum sjeytummastakpláta við remixi á b síðuni. "Dinosaur wonders why it still walks the earth, yeah" er byrjunarreglan. Aftur eitt slag av sjálvsinnliti ella -viðgerð. Dinosaururin er sjálvandi U2 men kann eisini fatast sum tað gamla og verandi. Fólkaræðið kanska? "Statues fall, democracy is flat on its back, Jack". Jú mín sann. Ljóðliga er hetta helst tann mest Achtung Baby
og 90ára-sligi sangurin á plátuni. Í familju við 'American Soul' eisini (sum í: hetta er ein rokksangur). Bassurin hjá Adam er groovy og karakteristiskur. "The blackout, is this an extinction event we see?" verður spurt. Kortini kemur niðurlagið við áheitanini "When the lights go out and you throw yourself about, in the darkness where you learn to see, when the lights go out don't you ever doubt, the light that we can really be". Eitt gott breakdown/c-stykki við øllum møguligum spennandi. Tummil upp.
'Love Is Bigger Than Anything In Its Way'
Segði áður at 'Get Out of Your Own Way' er nokk tann mest U2sligi sangurin á plátuni, men hesin er eisini eitt gott boð. Sera stórbært og patos kent lag við eini rættiligari "stadion framleiðslu". Skilt á tann hátt, at hetta er nærum gjørt til at ljóða væl í einum stadion ella einari arena. Ikki tí, tað er tað mesta av tónleikinum hjá U2, men her er tað framt við eyka denti. Teksturin er somuleiðis eitt bræv frá Bono til børnini, hesuferð til synirnar. Hann roynir at ímynda sær hvat er eftir at siga ella geva frá sær, tá hann er farin. Boðini eru annars einføld men greið: kærleikin er størri enn alt annað á leiðini. Sipað verður m.a. til "Killiney Bay", ið er eitt staðarnavn nærhendis bústaðnum hjá Bono við familju. Frá tí algongda til tað persónliga og aftur.
'13 (There Is A Light)'
Endað verður við hesi vøkru og sorgblíðu balladuni. Pre-niðurlag og niðurlag eru úr 'Song for Someone' av Songs of Innocence
. Tann sangurin var til konuna, hesin er til børnini. Tað riggar serstakliga væl, at áðurnevndu brot úr 'Song for Someone' ganga aftur her í einum meira friðsamum hami. "This is a song for someone, someone like me" verður lagt afturat. Ein álvarsom samanumtøka.
---
Og so endar hon, fjúrtanda U2 plátan. At lurta eftir Songs of Experience
er eitt sindur sum at hyggja eftir The Last Jedi
, áttanda filminum í Star Wars sagaini. Nógv kend temu og motiv, ið ganga aftur, men tey eru kveikt og sett saman av nýggjum! Takk fyri meg.
(Deluxe útgávan av plátuni inniheldur fýra bonusløg: 'Ordinary Love (Extraordinary Mix)', 'Book of Your Heart', 'Lights of Home (St Peter's String Version)' og 'You're The Best Thing About Me (U2 vs. Kygo)", ið er eitt Kygo remix. Eisini finst eitt Jacknife Lee remix av 'The Blackout' á Record Store Day stakplátuni og japansku special edition. So fimm tilsamans. Tey eru øll góð at, so segði hann, eiga inni).


text:
Anæstesideildin veitir anæstesi (doyving) til sjúklingar við skurðviðgerðir, til NCE viðgerð á Psykiatrisku deild, við CT-scanning á Røntgendeildini, gastroskopi í Skopieindini og í samband við DC-konvertering á Hjarta- og lungna deildini.
Hartil kemur bráfeingis viðgerð í Skaðastovuni og á seingjardeildunum.
Saman við Intensivu deild stendur Anæstesideildin somuleiðis fyri flutningi av intensivum sjúklingum frá Landssjúkrahúsinum til útlandið.
3 faldarar finnast um doyving, av vaksnum og børnum, umframt um epidural doyving, sum er doyving ein ikki sovnar av.
Faldarar um doyving
Doyving til vaksin
Doyving til børn
Epidural doyving
Starvsfólk
Á Anestesiologisk deild eru 9 anestesisjúkrarøktarfrøðingar og 4 yvirlæknar.


text:
Í sambandi við Mentanarnáttina lótu fleiri listaframsýningar upp í gjár. Her eru myndir frá upplatingini í Steinprenti, har framsýning við vatnlitamyndum hjá Torbirni Olsen læt upp, sum verður at síggja inntil 21.juli. Torbjørn Olsen kenna vit sum framúrskarandi kolorist og kolorisman fornoktar seg ikki í hesum nýggju myndunum. Serliga í myndunum úr Rom gløða litirnir í okkergulum húsafasadum í bláviolettari skýming. Fantastiska bygningsverkið, gudanna Pantheon sær næstan út sum er tað farið á flog. Har er í øllum førum ferð yvir lýsingini við teimum frískligu ljósagulu og reyðu rípunum á ljósabláari grund. Torbjørn Olsen hevur á sama hátt sum hin stóri koloristurin í føroyskari myndlist, Ruth Smith, tørv á at hava myndevnið framman fyri sær, tá hann arbeiðir, og tí teknar hann nógv. Hann málar eisini ofta við vatnlitum, ikki minst tá hann ferðast, vatnlitir eru á so mangan hátt betri egnaðir til ferðing, t.d. torna akvarellir skjótari enn oljumálningar. Men vatnlitatøknið er sum kunnugt eisini heilt øðrvísi av lyndi samanborið við tað drúgvara og meira umstendiliga oljumálaríið. Vit vatnlitum fangar Torbjørn Olsen ljós og litir lætt, spontant og artistiskt, og fyri mær eru tær bestu myndirnar á hesi framsýningini eisini tær einfaldastu. Myndir, sum næstan eru heilt abstraktar og sum við nøkrum fáum strokum og litum mana fram vónríka angan av vári. Tað tekur kanska nøkur sekund av vitskuvíðkandi litnjóting, meðan eygað leitar og greinar, men so verða boðini í skundi send til heilan, at skapið, sum sæst niðarlaga á myndini miðskeiðis til vinstru er ein áttahyrnt kirkja. Hervið eru vit myndevnisliga komin heim til Haldórsvíkar, og fjarari frá Rom kunnu vit neyvan koma. Og tó! Í bók síni um tær eldru hválvkirkjurnar í Føroyum skrivar J.P.Gregoriussen, at Carl Vilhelm Prytz, sum í 19.øld var sóknarprestur í Norðstreymi, var íðin slóðari og undangongumaður at fáa kirkju til Haldórsvíkar. So mikið íðin, at hann longu í 1854 hevur gjørt tekning til kirkjuna, har hann hevur nýtt kirkjuna á Frederiksberg sum fyrimynd. Tann kirkjan er ein áttahyrnt barokkirkja og við barokkinum eru vit jú aftur í gomlu mentanarháborgini í Rómaborg, sum eftir øllum at døma hevur verið Torbirni Olsen serstakliga ríkt og livandi myndahøvi, har ikki bara fornaldarmonumentini eru áhugaverd myndevni. Sjálvandi lýsir Torbjørn Olsen eisini fólkini í Rom í fínum, fjálgum huglagsmyndum og ein Vespa er eisini sloppin upp í part...
Í Listasavninum læt framsýningin Summargluggin upp og í Norðurlandahúsinum er Laterna Magica. Meira um hesar seinni.


text:
P/f Faroe Origin vent gongdini og vendir hall til avlop
Hóast leiðslan í P/f Faroe Origin hevði ætlað tað enn betur í 2014, so kann hon tó fegnast um at virksemið hjá P/f Faroe Origin gav avlop í 2014.
Talan var um eitt avlop uppá knappar 3 milljónir krónur, og skal hetta síggjast í mun til at felagið hevur havt hall av rakstrinum undanfarnu trý árini.
Talan er um at EBITDA er hækkað úr 1 milljón krónum í 2013 upp í 18 milljónir krónur í 2014.
Lønarkostnaðurin var 66 milljónir krónur í 2014. Hetta er 9 milljónir krónur meir enn í 2013. Starvsfólkatalið er eisini hækkað við 22 fólkum upp í 166 starvsfólk í 2014. Hetta svarar til eina meðal ársløn til tey 166 starvsfólkini uppá knappar 400.000 krónur í 2014.
At talan er um í eina av føroya týdningarmiklu fyritøkum vísir umsetningur og starvsfólkatal. Hesi fýra árini P/f Faroe Origin hevur verið virkið, hevur felagið útgoldið 226 milljónir krónur í lønum.
Rentuberandi skuldin hjá P/f Faroe Origin er minkað við 30 milljónum í 2014 og var við árslok 120 milljónir krónur.
Tað eru P/f Bacalao, P/f Varðin og P/f Framherji, sum stovnaðu P/f Faroe Origin í 2011, og sum framvegis eiga felagið, sum rekur flakavirki í Runavík og fýra trolarar.


text:
Áðrenn Jobmatch
2. jóladag, 26. Desember, millum kl. 14:00 – 17:00, verður loftið á Pakkhúsi 4 í Tvøroyri karmur um sera forvitnisligt tiltak
Uber er ein hýruvognsfyritøka
ES dómstólurin hevur staðfest, at fyritøkan Uber er ein hýruvognsfyritøka og ikki ein talgild tænastufyritøka
Meining: Halt teg veruleikan, Annika!
Vanligt er at siga, at fáur lýgur meira enn helvtina, men nú innkomuvegurin til Havnina í sambandi við Eysturoyartunnilin...
Danska stjórnin hevur samtykt nýggjan flóttafólkapolitikk
Framyvir er tað bert sitandi útlendingamálaráðharrin, ið ger av, hvussu nógvir kvotaflóttar sleppa til Danmarkar


text:
Í dag var móttøka á Sambýlinum á Blikagøtu í Runavík, sum nú er klárt at flyta inn í. Í sambýlinum eru 12 íbúðir til fólk við menningartarni og rørslutarni, umframt felagsøkir.
Fleiri myndir: Sambýlið á Blikagøtu
Løtan byrjaði við, at Eyðgunn Samuelsen, landsstýriskvinna í almannamálum helt røðu, og síðani hildu Edvard Heen, stjóri á Almannaverkinum, Ewald Kjølbro, stjóri á Landsverki og Tórbjørn Jacobsen, borgarstjóri í Runavík røðu.
Sangur var eisini á skránni, har Elin Løkin, Kristina Bærentsen og Hallur Joensen, sungu og spældu nakrar sangir.
Hetta var ein stórur dagur, og MBF ynskir tykkum, sum nú flyta inn í nýggja heim tykkara bestu eydnu og nógvar góðar løtur saman.


text:
Leiðarar raðfesta ofta persónliga menning, tá teir skulu velja eftirútbúgving, vísir nýggj kanning. Men tað kann verða eitt gott hugskot fyri fyritøkurnar at seta strategi og handilsskap á tímatalvuna.
Persónlig menning ella at skilja handilsskap? Tað er eingin ivi um, at leiðarar raðfesta menning av egnum førleikum, tá teir skulu eftirútbúgva seg.
Ein nýggj kanning frá DI Business Academy vísir, at 40% av leiðarunum helst vilja menna teirra leiðsluevni, og 0% vilja menna teirra fakligu fatan, tá teir fara á skeiðir og útbúgvingar. Bert knapt 10% raðfesta teirra fatan av handilsskapi og búskaparligu síðurnar av fyritøkuni høgt. Og hóast tað í flestu førunum er ovasta leiðslan, sum avger, um ein leiðari skal eftirútbúgvast, er tað ofta leiðarin sjálvur, sum avger, hvat skeið hann ella hon ynskir at luttaka á.
Steen Hildebrandt, professari á Handilsháskúlanum í Århus, leggur dent á, at leiðarar á øllum leiðslustigum hava tørv á venjing, soleiðis at teir kenna til strategileistarnar. Hann leggur dent á, at av tí at leiðsluútbúgving er ein leypandi tilgongd, skulu persónlig menning og strategisk fatan fylgjast til tess at fáa ein góðan leiðara.
Anders Harbo, sum er leiðslumenningarstjóri í DI, er samdur. Tað er gott at leiðarar fokusera uppá at menna teirra førleikar. Tað er ein fyrimunur fyri fyritøkuna at hava sterkar leiðarar, men tað er neyðugt at hugsa samanhangandi millum strategiina hjá fyritøkuni og persónligu menningina hjá leiðaranum, sigur hann.
Steen Hildebrandt heldur, at avgerðin um, hvat skeið leiðarin skal á, skal verða tikin í felag – væl at merkja við støði í strategiini hjá fyritøkuni. Avgerðin um, hvørji skeið leiðarin skal á, skal verða tikin í samstarvi millum leiðarin og ovastu leiðsluna. Tað er nakað sum tosað verður um, soleiðis at man veit, hvat verður væntað av einum, og hvat skeiðið skal brúkast til.
Kelda: DI Business


text:
Hann varð borin í heim 18/8-1891 í Miðvági.
Av tí at foreldur hansara vóru prestafólk í Føroyum, fyrst í Jansagerði í Vágum 1889-93, síðan í Sandagerði í Tórshavn 1893-97, kom hann, hóast danskur av ætt, beinleiðis at hava Føroyar sum føðiland, og henda veruleika gloymdi hann ongantíð, hóast hann longu seks ára gamal flutti úr Føroyum, tá pápi hansara fekk prestastarv á Burgundarhólmi.
Fullkønur var Gudmundur í føroyskum máli og í mentan okkara, og trúgvur sum fáur virkaði hann millum føroyskar útisetar alla sína tíð. Hann tók studentsprógv í 1909 og var árið eftir millum teirra, ið settu á stovn hitt føroyska studentafelagið í Keypmannahavn.
Á sumri 1915 tók hann gudfrøðiligt embætisprógv; sama árið var hann settur í starv í Keypmannahavn; her var hann í tvey ár, virkaði so í fimm ár úti á bygd á Sælandi, til hann í 1923 flutti til Hesselager á Fjóni, har hann virkaði til deyðadags 3/12-1956 - seinastu 25 árini røkti hann próstaembæti.
Gudmundur var hin fyrsti, ið helt fullfíggjað føroyskt gudstænastuhald - hetta var í Keypmannahavn í 1915, meðan kjakið heima í Føroyum gekk harðligt, um føroyskt mál hóskaði innan kirkjugátt. Sama ár stovnaði hann saman við øðrum góðum fólki St. Ólavs føroyska kirkjulið í Keypmannahavn, og við sjáldsomum trúskapi helt hann tí uppi í meiri enn 40 ár. Gudmundur Bruun yrkti tjóðskapar-sangir, eitt nú »Norrøna mál«, men mest yrkti hann sálmar. Í 1929 kom sum serprent »Færøske Psalmer« og í 1939 »Vallaraljóð. Halgiljóð«. Í 1968 kom »Ljósið rann av kærleiks runni«, savn av lestrum, ið Axel Tórgarð týddi.
Úr: Árni Dahl: Bókmentasøga I-III. Fannir. 1980-83.


text:
Útbrot av kettuaids í Danmark
Allir útløgukattar skulu nú fangast í Sønder Onsild
Tað verður annars tikið til at kettur hava 9 lív.
Tó er tað so at um kettur verða smittaðar við kettuaids so kann hetta hava álvarsamar fylgjur fyri ketturnar.
Í danska býnum Sønder Onsild sum liggur tætt við Hobro er staðfest eitt størri útbrot av hesi sjúkuni.
Tað eru staðfest minst níggju tilfeldi av kettuaids. Ketturnar sum eru sjúkar eru útløgukattar.
Hendan sjúkan kann ikki smitta menniskju ella onnur dýr. Kettur kunnu tó smitta hvørja aðra við at bíta ella klóra. Er ein ketta smittað verður hon ikki frísk aftur.
Tað er ikki møguligt at fyribyrgja kettuaids við koppseting
Kommunan í Sønder Onsild mælir borgarum, sum eiga kettur, til at halda hesar innandura um tær ikki hava hálsaband ella eru oyramerktar.
Tað kunnu ganga upp til 10 ár frá kettan er blivin smittað til hon útvilkar sjúkuna. Kettlingar kunnu smittast tá teir
eru fostur og kunnu tí vera berarar av kettuaids longu tá teir verða føddir.
Sjúkan verður staðfest við eini blóðroynd.
R7 tosaði við Signar Petersen Djóralækna. Signar sigur at sjúkan er ongantíð staðfest í Føroyum men onkuntíð hevur mistanki verið um sjúkuna. Sjúkueyðkennini kunnu vera nógv ymisk og tí er ringt at staðfesta sjúkuna um blóðroynd ikki verður tikin.
Møgulig sjúkueyðkenni kunnu vera bruni í munnholu, leysur magi og onnur eyðkenni sum minna um krím.
Vit fingu eisini orið á tey í djóralæknatanastuni og har hava tey heldur ongantíð staðfest kettuaids.
Kelda: jyllands-posten
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Dagurin verður hildin í Gundadali millum kl. 16.00 og 18.00 og verða Tórsvøllur og ovari vøllur í Gundadalur vónandi á tremur við ungum sum eldri í saman fara at njóta dagin.
Havnar Bóltfelag við tí heita á øll, leikarar, leiðarar, foreldur og annars øll avvarandi, at seta sær eina løtu av týsdagin at spæla bólt eina løtu.
Talan er um ósamskipaða venjing og vanligan hugna, har øll, uttan mun til førleika, kunnu royna seg sum fótbóltssnillingar til frama fyri heildina.
So haldi tykkum ikki aftur, dusti gomlu gaggurnar av og herji á. Bara hugflogið setur mark fyri hvussu stuttligurin verður.
Hvat er "Fótbóltur fyri øll"?
Her er tað bara hugflogið sum avmarkar.
Endamálið er í hvussu er, at ØLL skulu hava tað stuttligt og hugnaligt saman við bóltinum. At bólturin kann vera við til at fáa fólk at samstarva, at kýta seg, at røra seg, at flenna, at kappast, at harmast, at gleðast, at bróta niður forðingar, ja, at koma hvørjum øðrum við.


text:
Category Archives: Ítróttur
VB greiðan sigur á Stjørnuni
VB-Stjørnan sunnudagin
Eirikur gjørt avtalu fyri 2018
Eirikur Magnusarson Ellendersen og “Suðringar” (TB/FCS/Royn) hava gjørt avtalu fyri kappingarárið 2018. Hetta verður boða frá
Hans Jacob og Egill styrkja um støðuna í oddinum
Jákup og Páll vunnu heystkappingina í sjavs
VB enn ein stórsigur á Stíf
VB fimta útidystin á rað
Toppskjúttin heldur áfram
Búi Egilsson, sum í 2017 var toppskjútti hjá Suðuroyingum, hevur undirskrivað sáttmála fyri komandi kappingarár.
Stór Futsal kapping í Trongisvági fríggjadagin
Marghøllin upplýst inni á Oyrunum
Susvim fleiri heiðursmerkir á Køge Open
Marghøllin innilokað
VB greiðan sigur á Neistanum
Vestari galvurin komin upp
So er vestari galvurin á Marghøllini komin upp. Galvurin verður nú bóltaður fastur. Tá hetta arbeiði


text:
Orð og lag: Kári Jacobsen
1. Tað er einaferð um árið, at Ólavsøka er
tá liva allir føroyingar í aðrari verð
úr øllum heraðshornum tysja fólk til Havnar bý
hýrurin er góður og eingin spyr um hví
um sólin kemur fram, er tað jú bara gott
men eisini er stuttligt, um tað verður vátt
snapsin undir møttulin, so fara øll avstað
sjálvt Effersøe á Vaglinum, hann er í góðum lag.
Niðurlag: Á, tann deiliga Havn
Ólavsøku-Havn
Á, tann deiliga Havn
Øll syngja: Á, deiliga Havn
2. Fullir menn og prædikantar syngja hvør sitt lag
fólk viô barnavognum — fólk, iô detta av å rað
kappróðurin liðugur, og hoyrdi tú hvør vann?
tivoli og poppkorn og onkur makan frann
mest spennandi um kvøldið er at leita sær á fund
í ljósinum frá littum lampum finna sær eitt sprund
onkur verður móður – onnur tíma ei heim enn
ghettoblásarar og føroysk klæði – alt í senn.
3. Frøast kunnu øll um, at Havnin hon er vár
ólavsøkusiðurin skal liva ár um ár
onga aðrastaðni í hesi víðu verð
er hýrurin so góður, sum tá Ólavsøka er.


text:
Psykiatriski depilin á Landssjúkrahúsinum bjóðar skeið í Prolonged Exposure (PE) sum er ein manualiserað kognitiv atferðarterapi, ætlað sum traumaviðgerð fyri fólk við PTSD (Posttraumatic Stress Disorder).
Les meira um evnið her.
Hetta kunnu vera fólk, sum hava verið útsett fyri millum annað incest, neyðtøku, harðskapi, yvirgangi og krígstrauma.
Á skeiðnum læra luttakararnir, hvussu man effektivt kann viðgera PTSD við 10-15 sessiónum.
Undirvísari er sálarfrøðingur Casper Aaen við royndum frá psykiatriini í Danmark. Hann hevur skrivað bókina "Kom over dit livs traume" (Psykiatrifonden 2014) umframt "Lev med dine følelser" (Psykiatrifonden 2011).
Hann hevur kliniskar royndir við viðgerðini og hevur hildið ein hóp av workshoppum við Prof. Edna Foa, som er stovnarin av PE.
Viðgerðin verður millum annað nýtt í tí amerikanska forsvarinum, á kreppumiðstøðum, á psykiatriskum deildum í Svøríki, Norra og Danmark.
Málbólkur
Skeiðið er ætlað teimum, sum arbeiða við ella í sínum arbeiði eru í samband við fólk við áðurnevndu trupulleikum.
Hvar
Veitsluhøllin á Landsjúkrahúsinum.
Nær
Mikud. 4., hósd. 5., týsd. 10. og mikud. 11. januar 2017, kl. 8.30 -15.30.
Forkunnleiki
Viðmælt verður at lesa manualin "Prolonged Exposure Therapy for PTSD" hjá Edna B. Foa, sum eisini er støðið í undirvísingini. Bókin kann útvegast ígjøgnum H. N. Jacobsens bókahandil.
Kostnaður
4900 kr. íroknað skeiðstilfar, morgunmatur og seinnapartskaffi.
Møguleiki er at keypa døgurða á LS. Givið verður bólkaavsláttur, um 3 ella fleiri melda seg frá sama arbeiðsplássi.
Skeiðsprógv
Verður handað, tá skeiðið endar.
Tilmelding
Í seinasta lagi 5. desember hjá Elisabeth Guttesen, samskipara í DAT toyminum á Psykiatriska deplinum, á teldupostadr. lseligu@ls.fo.
Nærri upplýsing
Elisabeth Guttesen lseligu@ls.fo, tlf. 506406 og Rannvá Sloan Jørgensen lsransjo@ls.fo, tlf. 226764.


text:
Endamálið við verkætlanini er at fáa eina tíðarhóskandi farleið millum Trongisvág og Hvalba. Hvalbiartunnilin var við í Samferðsluætlanini fyri 2008-20. Metingar eru gjørdar, um tað loysir seg at víðka verandi tunnil, ið er 1.460 metrar, men niðurstøðan er, at tað samanumtikið loysir seg best at gera ein nýggjan tunnil við tilhoyrandi vegum. Jarðfrøðiligar kanningar eru gjørdar, og komið er til eina loysn við einum tunli á 2.500 metrar. Talan er um eina loysn, har hædd eisini er tikin fyri einum komandi Suðuroyartunli.
Prosjekteringin av linjuni er komin væl áleiðis, og verkætlanin kann bjóðast út í ár, um játtan fæst til verkætlanina komandi ár. Játtanin í 2016 var 5,0 mió. krónur til prosjektering og aðrar fyrireikingar.
Bygningsánari: Samferðslumálaráðið
Byggiharri: Landsverk
Høvuðsráðgevi: P/F LBF
Arbeiðstakarar: Ikki avgjørt
Tíðarætlan: Ikki avgjørt
Kostnaðarætlan: Kostnaðarmetingin fyri nýggjan tunnil við tilhoyrandi vegum er 250 mió. krónur. Byggitíðin er trý ár, treytað av at játtanin fylgir arbeiðsgongdini.


text:
Í sambandi við at ferðamannaskipið MS Zuiderdam vitjar í Runavík mánadagin 25. juli, verður skipað fyri mentanartiltaki uttanfyri Kunningarstovuna. Á skránni verður sangur, føroyskur dansur og torgsøla. Øll eru vælkomin at seta dám á løtuna. Skipið liggur í Runavík frá kl. 8-15. Sí mynd við skrá!
23.07.2016
Kom og hugna tær saman við Cruisegestunum
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Ingi Samuelsen
18.12.2017 - 11:54
Mentan > List > Filmslist
Føroyski filmurin “Dreymar við havið” eftir Sakaris Stórá, verður í januar sýndur á altjóða
filmsstevnuni í Tromsø í Noregi.
Tromsø International Film Festival, sum er størsta filmsstevna í Noregi og millum stórstu
filmsstevnur í norðurlondum, sýnir umleið 80 filmar hvørt ár, fyri umleið 60.000 vitjandi.
Hetta verður fjórða altjóða filmsstevnan sum “Dreymar við havið” luttekur á. Filmurin hevði
frumsýning í Føroyum í heyst, og hevur síðan luttikið á filmsstevnum í Íslandi, Italia og Týsklandi.
Havnar Bio sýndi filmin í heyst og aftur í desember, og sýningar hava eisini verið í Klaksvík,
Suðuroy, Runavík og komandi ár verða sersýningar í Fuglafirði og á Sandoynni.


text:
Príslækkingar á brennievni hava verið við til at ávirka brúkaraprístalið, sum er lækkað eitt prosent frá øðrum ársfjórðingi í fjør til annan ársfjóðing í ár, skrivar Hagstovan á heimasíðuni.
Tað eru príslækkingar á brennievni, sum ávirka brúkaraprístalið, meðan prísurin á brenniolju til húsarhald og rentan á íbúðarlánum eisini eru lækkaði. Í nýtslubólkinum býli er prísurin á brenniolju farin 22,9 prosent niður og samanlagt er býliskostnaðurin farin 7,1 prosent niður.
Barnagarðspláss eru vorðin bíligari og tað hevur eisini eina ávirkan á lækkingina í nýtslubólkinum ymiskar vørur og tænastur.
Mesti prísvøksturin er í bólkinum hotel og matveitarar, sum er 2,2 prosent. Tað eru serliga prísinir á breyði og frukt, sum ávirka matvøruprísvøksturin, sum er 1,2 prosent.
Annan ársfjórðing hækkaði brúkaraprístalið 0,4 prosent samanborið við fyrsta ársfjórðing. Mesti prísvøkstur hevur verið í nýtslubólkunum klædnavørur og fótbúnaður, og hotel og matveitarar. Prísvøksturin á báðum var 1,9 prosent.
Mesta príslækking hevur verið í nýtslubólkunum innbúgv, húsbúnaður o.l, 0,6 prosent. Brúkaraprístalið er nú 116,6 samanborið við 116,1 fyrsta ársfjórðing.


text:
Í minsta lagi ein greining má avmarkast í hvørjum vallista. Vilt tú bert síggja eina ella nakrar fáar
greiningar, so marka bert hesar. G.G Marking verður ógildað við at halda CTRL-knappinum niðri, meðan músin
klikkir á tekstin.
Velja allar greiningar á listanum:
- Klikk á fyrstu greining á listanum, halt síðani á SHIFT-knappinum og END-knappinum ísenn.
Velja/frávelja greining á listanum:
- Trýst á CTRL-knappin og klikk samstundis við vinstra músaknapp á evnið, ið skal veljast ella fráveljast.
Velja meira enn eina greining íá listanum:
- Vel greiningar við at toga músina yvir greiningunum, meðan tú trýstir á vinstra músaknapp.
Tú kanst eisini klikkja á fyrstu greiningina og síðani halda SHIFT-knappinum niðri, meðan tú trýstir píl-upp ella píl-niður.
- Vel greiningar, ið ikki liggja saman, við at halda CTRL-knappinum niðri, meðan tú klikkir við vinstra músaknappi á tær
greiningarnar, tú vilt velja.
At leita eftir ávísum virði á listanum:
- Klikk á fyrstu greiningina. Skriva síðani fyrsta stavin í ynsktu greiningini. Gevur hetta ikki røttu greiningina, so skriva aftur
inntil tú fært rætta svarið. Eisini ber til at nýta pílarnar ella músaknappin at leita víðari.


text:
Filmar skulu síggjast í biografinum, tað plagdi Ole Michelsen (f.1940) at siga í donsku sjónvarpssendingini Bogart (1985-2002), sum var um film. At hann stóð við orðini prógvaði hann í bókini Film skal ses i biografen, personlig filmbog (1997). Men ramman skal passa til løriftið.
Filmar skulu síggjast í biografinum. Men nú er tað bara soleiðis at vit eiga bara ein biograf, sum ásetur filmsúrvalið í øllum landinum. Ikki tí, biði eg Havnar Bio seta ein líkinda film á skránna, so gera tey tað. Ikki so galið í so máta, men tað breiðkar ikki um almenna úrvalið í tí dagliga. Tað skapar ongan brand og fær neyvan eina reyða Fólkavognsboblu at rulla.
Nei, staddur á sløttum sandi, uttan útsikt til annað enn ta flóð, ið skjótt fer at skola alt omanav, má eg tilkalla neyðhálp frá tí almenna.
Eg vil síggja film, óvæntaðan film, sum eg ikki visti um, fyrr enn eg sá hann. Film, sum eg kann ganga við í høvdinum í langa tíð. Kanska ár. Ikki tí eg bara vil skilja filmin, men tí at varpaðu visjónirnar kunnu vera so hugtakandi, at tær gnadda innan í heilabørkini, uttan yvirhøvur at skapa skilnað fyri, hvat tær heilt greitt vildu siga. Í roynd og veru dámar mær best filmar, eg ikki skilji. Tá er gott við einum einoygdum falsnara undir reyðu lampuni, beint við neyðdyrnar.
Men inn í millum er tað ein fragd at síggja vánaligan film, sum Leonard Maltin gevur bomb karakter. At leita inn í instu gøgn á beint fram vánaligum filmi og royna at fanga ta skilvísi, sum ræður í teirri verðini. Stephen Kingsøgur um treylarar og bensinpumpur, sum í Maximum Overdrive (1986) blíva livandi og taka lívið av øllum menniskjansligum.
Men so eru aftur stundir at koma upp undan og síggja góðan film, so sum Wim Wenders (f.1945), ið dugir at velja fotografar og ljósfólk, sum bara duga hatta at seta í scenu og skapa hugløg, ið kennast, sum tey altíð hava verið har.
Og hetta varnaðist eg á Netflix í gjár, tá eg fyrstu ferð royndi hesa tænastu á einum teldli á køksborðinum. Mynd, ljóð og undirtekstur eru framúr. Ja, fantastisk. Og fyri bara 79 krónur um mánaðin, tað er ein króna minni enn biografbillettin kostar, fyri ein persón, til eina sýning, eina ferð. Og nógv fara onga ferð í biograf. So hetta er ein hent og heimlig tænasta. Var tað ikki bara fyri úrvalið. Tá eg valdi henda filmin, Der Amerikanische Freund (1977), var tað tí eg fann ongan annan, sum eg tímdi at hyggja eftir. Ein filmur úr allari rúgvuni, tað var tað. Meir er ikki at fara eftir. Allar myndirnar omanfyri, uttan hin eina við blóðdálkaða kølaranum, eru úr hesum filmi. Gamaní er øll byrjan tung, men danska deildin av Netflix, sum vit sleppa at brúka, er undirdeild hjá altjóða fyritøkuni í Los Gatos í Silicone Valley. Her skal meir á skíggjan, skal Netflix blíva tann heimabiografur, ið sølufólk vilja vera við. Tøknin einsamøll broytir ikki upplivingina av einum góðum filmi. Og eru eingir góðir filmar, so kann sjálvt hin besta, lagaligasta og mest framkomna tøknin ikki fáa meg at hyggja at filmi, eg ikki vil síggja. Njetflix.


text:
At keypa tilfar úr Kringvarpssavninum:
Einstaklingar og fyritøkur kunnu keypa mynda- og ljóðfílur úr savninum hjá Kringvarpinum sambært ásettum prísum.
Savnstilfar verður sambært avtalu sent umvegis alnót (ella latið á dvd/cd fløgu). Goldið verður frammanundan fyri umbiðið tilfar. Prísurin fyri savnstilfar, sum Kringvarpið hevur heimild at selja, veldst um, hvat tað verður brúkt til. Prísirnir eru við MVG.
Til egna nýtslu:
Avrit av útvarps- og sjónvarpssendingum kosta 400 kr. umframt sendingarkostnað. Fylgjandi sendingar kosta 300 kr. hvør. Styttri ljóðbrot kosta 200 kr.
Kringvarpið hevur ikki heimild at avrita útlendskt tilfar til triðja part, til dømis teknirøðir við føroyskari talu. Tað sama er galdandi fyri føroyskar skald- og smásøgur, tónleika- og leiklistartilfar.
Víst verður til § 1. og § 2. í lóg um upphavsrætt.
Ikki er loyvt at endurselja ella nýta savnstilfarið til egnan vinning. Brot kann hava við sær revsing, endurgjaldsskyldu og rættarsókn.
Viðvíkjandi nýtslutreytum verður víst til § 12. í lóg um upphavsrætt. Tað merkir serliga, at upptøkurnar kunnu bert nýtast til ikki-vinnulig, privat endamál.
Sí annars: Løgtingslóg um upphavsrætt
Til handilsliga nýtslu og aðra almenna nýtslu:
Grundprísur á savnstilfari til egna framleiðslu er 1.200 kr. + 200 kr. fyri hvørt brúkt sekund.
Serligir prísir eru galdandi fyri savnstilfar til almenna framførslu t.d. á framsýningum, til goldið skeiðs-, undirvísingar- ella kunningarbrúk o.s.fr. Prísirnir kunnu vera ymiskir, alt eftir samanhanginum.
Fyrivarni verður tikið fyri eykakostnaði fyri gjald til rættindahavarar.
Savnstilfar til lýsingar hevur serliga avtalu og skulu keyparar venda sær til rættindahavarar fyrst, áðrenn Kringvarpssavnið kann avgreiða fyrispurningin. Ikki alt savnstilfar kann seljast til vinnuligt ella alment endamál.
Víst verður til § 1. og § 2. í lóg um upphavsrætt. Tað merkir serliga, at ein fortreyt fyri vinnuligari ella almennari nýtslu er, at tey, sum hava rættindi til tilfarið, skulu geva sítt samtykki.
Sí annars: Løgtingslóg um upphavsrætt
Ikki ber til at leggja sendingar frá Kringvarpinum út á egna heimasíðu, men møguligt er at leinkja til heimasíðu Kringvarpsins.
Archive material for foreign media production:
You are welcome to contact us should you need audio and videoclips for any kind of production from our Kringvarp Archives.
Standard price for archive material from Kringvarp Føroya is 3.000 dkk + 500 dkk per second used.
Nágreinaðar upplýsingar um sølu av tilfari hjá Kringvarpinum kunnu fáast í telefon:
+298 29 65 33 fyri sjónvarpssavn - Jóna Dalsgarð
+298 29 65 35 fyri útvarpssavn - Heiðrún Hödd Guðmundsdóttir
og við telduposti: savn@kvf.fo
Kringvarpssavnið
Kringvarp Føroya
Norðari Ringvegur 20
Postboks 1299
Fo-110 Tórshavn


text:
Alzheimerfelagið hevði aðalfund 1. apríl eftir ráðstevnu á Hotel Føroyum. Á aðalfundinum stóðu tríggir nevndarlimir fyri vali, og Halldis Joensen, fyrrverandi forkvinna í felagnum, hevði avgjørt ikki at stilla upp aftur. Í hennara stað var vald Marjun Restorff umframt Alexander Samuelsen og Ann-Mari Jensen, sum var afturvald. Anna Petra Winther og Karlon Winther eru eykalimir.
Nýggja nevndin hevur skipað seg við Maluni Mohr sum forkvinnu. Ann-Mari Jensen er næstforkvinna, Marjun Restorff, kassameistari, Elin N.W. Tausen, skrivari og Alexander Samuelsen, nevndarlimur.


text:
Hanus vann við Wunder-Pizza
19 filmar komu inn í stuttfilmskappingini, sum Klippfisk skipaði fyri í 48 tímar um vikuskiftið. Dómsnevndin valdi filmin Wunder-Pizza, ið Hanus Johannessen leikstjórnaði, sum vinnara.
Gunvør Balle, forkvinna í Mentanarnevndini hjá Tórshavnar kommunu, las grundgevingina hjá dómsnevndini upp í auluni í Kommunuskúlanum, sum nú ber heitið Finsen. Grundgevingin var soljóðandi:
"Vit vórðu øll beinanvegein tikin við, tí høvuðsleikarin skapar eina bæði stuttliga og hugvekjandi identifikatión. Tað er sum at síggja ein heilan film, í einum stuttfilmi, sum er fólksligur og hongur saman, er heilskaptur, hevur stuttligar myndir, og stuttligar endurtøkur, sum viðtøkurnar siga fyri hesa sjangru. Vinnarasøgan er ein søga, sum er gjøgnumførd - bæði í frásøgu og við myndum, og lýkur sjálvandi treytirnar, uttan at tað gerst uppátikið. Framleiðsluliðið hevur gjørt sær stóran ómak at finna føroysk locations, sum eru sannførandi og stuðla væl upp undir skemtið, ið ber søguna fram. Vinnarafilmurin er ein stjørna á einum vælangandi jólatræ, vinnarafilmurin skal finnast á Filmoy, tað er á Sandoynni, har eisini geymarar halda til - Wunder-Pizza er vinnarafilmurin!"
Tað var undir yvirskriftini "Ger ein film lidnan upp á 48 tímar!" at Klippfisk skipaði fyri kappingini, sum varð lýst í Reinsarínum fríggjakvøldið. Øll kundu vera við og vinningurin var eitt gávukort á kr. 10.000 frá Elding. Evnið var Fyrstu ferð og ein lykil skuldi vera ein lítil forðing í søguni
Tey mongu luttakandi høvdu 48 tímar at gera ein film við hesum evni, sum skal lýsast millum tveir og fimm minuttir. Møguligt var at arbeiða við at menna hugskotið, klippa filmin og mangt annað á Reinsarínum alt vikuskiftið, til lidni filmurin skuldi avhendast sunnukvldið kl 18:23. Onki mark var fyri útgerð. Filmurin kundi takast upp við fartelefon ella fínari kameraútgerð.
Filmarnir sum fingu aðrar virðislønir vóru: Kensluhavið fyri besta leikaraavrik, WPD fyri besta hugskot og Skotið, sum fekk herðaklappið.
Í dómsnevndini vóru Jákup Veyhe, Jónhild Rasmussen, Jónfinn Stenberg, Gunnvá Zachariasen og Birgir Kruse. Bogi Andreasen tók myndirnar í auluni.


text:
Áhugin fyri EXIT Føroyar er sera stórur. Umframt áheitanir um at halda fyrilestrar um fráflytingina úr Føroyum, eru nógv, ið skriva uppgávur um evnið á ymiskum lærustovnum.
Áheitanir um at halda fyrilestrar um EXIT Føroyar koma alsamt. Fyrilestrar eru hildnir hesi støð:
Oktober 2012: Bókasavnið við Løkin, Runavík
November 2012: Norðuratlantsbryggjan
Desember 2012: Klaksvíkar bókasavn
Desember 2012: “Frá Exit Føroyar til fólkavøkstur” ráðstevna á Hotel Føroyum
Desember 2012: Útbúgving. Framtíðin, JobMatch
Mars 2013: Pallborðsorðaskifti, London
Mars 2013: Aðalfundur í Starvsmannafelagnum, Læraraskúlahøllin
Apríl 2013: Christiansborg, Fólkatingið
Apríl 2013: Føroyingafelagið í Aarhus
Apríl 2013: Aðalfundur í Føroya Lærarafelag, Læraraskúlahøllin
Oktober 2013: Borgarafundur í Nólsoy
November 2013: Borgarafundur í Hesti
Mars 2014: EXIT Føroyar – enn sum áður, Öström
August 2014: Undirvísing við fólkavøkstri í huga, Miðnámsskúlalærarar
Bókin er útseld. Fyri at gera umrøðuna av EXIT Føroyar atkomuliga, verður tilfar og samrøður um evnið og bókina støðugt lagt á henda tráðin.
2012
- Sosialurin (2.nov) skrivar um bókina. Millum annað brot úr samrøðuni við Amy Hansen. Les her.
- Suðuroyarportalurin (5.nov) við broti úr samrøðuni við Sonju Vágseið. Les her.
- Rás2 (5.nov). Samrøða við Hera á Rógvi um bókina. Hoyr her.
- Dimma (6.nov). Viðtal við Hera á Rógvi um bókaútgávuna. Les her.
- GMF (6.nov). Samrøða við Hera á Rógvi um bókina. Hoyr her.
- Dagur & Vika (6.nov) um at EXIT Føroyar er komin út. Síggj her.
- Sjónarhornið (7.nov), sending í KVF. Samrøða við Høgna Reistrup. Hoyr her.
- Heðin Mortensen (8.nov) úttalar seg um bókina. Les her.
- Ghetto Føroyar (8.nov) tosar við Høgna Reistrup. Les her.
- Dimma (14.nov) prentar partar av greinini hjá Sjúrði Skaale. Les her.
- Dagur & Vika (27.nov). Um fráflyting og EXIT Føroyar. Síggj her.
- Útvarpstíðindini (6.des) tosa við Regin Jacobsen, stjóra í Bakkafrost, í sambandi við framløgu á EXIT Føroyar-tiltaki. Hoyr her.
- Oljan.fo (6.des) skrivar um tiltakið Frá EXIT Føroyar til Fólkavøxtur. Les her.
- Atlantic Review (Winter) um EXIT Føroyar. Les her
- Tíðindini (1.jan) um EXIT Føroyar. Les her.
2013
- Sprotin (24.jan) um ársins mynd, ið Tróndur Dalsgarð tók til bókina. Les her.
- Dagur & Vika (11.mars). Føroya Lærarafelag samstarvar við EXIT Føroyar. Síggj her.
- Skúlablaðið (2/2013) skrivar um samstarvið millum Føroya Lærarafelag og EXIT Føroyar. Les her.
- Kristeligt Dagblad (4.apríl). EXIT Føroyar við í høvuðssøguni á forsíðuni. Les her.
- TV2 (4. apríl) endurgevur Høgna Reistrup. Les her.
- Jyllands-Posten (4.apríl) skrivar um EXIT Føroyar. Les her.
- Dagens Næringsliv (4.apríl) um EXIT Føroyar. Les her.
- DR Orientering (5.apríl) samrøðu við Hera á Rógvi. Hoyr her.
- DR2 Dagen (5.april) samrøðu við Høgna Reistrup. Síggj her.
- Starvsblaðið (2/2013) samrøðu við Høgna Reistrup eftir gestarøðu á aðalfundi Starvsmannafelagsins. Les her.
- Myndarøð (13. apríl) úr Aarhus. Høgni Reistrup hevur framløgu. Síggj her.
- Dimma (31.mai) um vinnararnar av stílakappingini »Mín Framtíð«, sum Føroya Lærarafelag skipaði fyri saman við EXIT Føroyar. Les her.
- Sosialurin (31.mai) prentar tíðargrein eftir Hera á Rógvi og Høgna Reistrup í sambandi við kappingina »Mín Framtíð« – umframt vinnandi stílin hjá Rakul Herálvsdóttir Kollslíð. Les her.
- Tíðargrein (27. juli) prentað í Politiken. Les her.
- Tíðindi (4. oktober) í sambandi við vitjan í Nólsoy og framløgu um fráflyting. Les her.
- Norska blaðið Bergens Tidende (5. oktober) prentar drúgva grein um fráflytingina og samrøðu við Hera á Rógvi og Høgna Reistrup. Les her.
- Tíðindi (8. november) í sambandi við borgarafund og framløgu úti í Hesti. Les her.
2014
- Öström (22. mars) er karmur um almennan fund um fráflyting og tilflyting. Høgni Reistrup hevur framløgu. Síggj her.
- Tórshavnar kommuna (19. juni) skipar fyri Summarsólstøðum í Sandagerði. Høgni Reistrup heldur røðu um EXIT Føroyar. Les her.
- Spiegel (Oktober) samrøða við størsta blaðið í Týsklandi um demografisku avbjóðingarnar í Føroyum. Les her
2017
- Süddeutche Zeitung (9. januar) um Føroyar og nakað um fráflyting. Les her.


text:
08. Okt 2017
Vit tosa um súkkling, og vit tosa um Torkil Veyhe, sum í gjár vann sítt triðja FM heitið í Landavegsúkkling. Hósdagin, fríggjadagin og leygardagin bleiv kappast um føroyska meistaraheitið í Landavegsúkkling. Hósdagin bleiv kappast í Býarsúkkling, fríggjadagin í Einkultstarti og...
06. Okt 2017
Tað var Torkil Veyhe sum var skjótastur niðan á Sornfelli, tá kappast varð í FM í Einkultstarti. Og tað var tí hann sum stóð ovast á sigurspallinum eftir tíggju kilometur langa teinin úr Kollafjarðadali niðan á Sornfelli. Býarsúkkling í gjár, og fjallaeinkultstartur í dag....
20. Sep 2017
Orðini eigur Torkil Veyhe, sum vit fingu orð á eftir finaluna í Århus leygardagin. Torkil gjørdist nummar seks samanlagt í stórstu og sterkastu súkklukappingini í Danmark, PostNord Danmark Rundt 2017.Torkil Veyhe koyrur í bestu deildini í...
14. Sep 2017
Okkara fremsti súkklari, Torkil Veyhe, luttekur í hesum døgum í stóru súkklukappingini PostNord Danmark Rundt 2017. Kappingin byrjaði týsdagin, og heldur fram til leygardagin, tá samlaði vinnarin verður funnin. “Finalan” verður í Århus.Tað bleiv byrjað í Keypmannahavn, og so gekk leiðin til Fjóni í gjár....
03. Sep 2017
Veðrið var so sum so tá kappast bleiv í seinasta umfarinum av GIANT Várkappingin 2017. Hetta ávirkaði allarhelst eisini luttøkutalið, tá bert 5 súkklarar bjóðaðu hvørjum øðrum, og sær sjálvum, av. Kappast varð í Einkultstarti, og hesa ferð skuldu luttarar koyra ein 24 km langan...
24. Jul 2017
Tað var Torkil Veyhe sum vann ársins útgávu at Volvo Kring Føroyar Kring Føroyar er nú liðugt, og vinnarin gjørdist Torkil Veyhe. Undan kappingini var Torkil favorittur at vinna kappingina, og tað bleiv sum spátt varð. Men á Oyggjaleikum á Gotlandi vóru...
13. Jul 2017
Niðurteljingin er byrjað, og um eina viku byrjar Volvo Kring Føroyar 2017. Í ár verða tríggjar etapur, og tað verða tríggjar Landavegkappingar. Tað verður kappast á tveimum teinum hvønn dag. Opin bólkur koyrur tilsamans góðar 350 km og Unglingar, Kvinnur og Motionistar koyra góðar...
18. Mai 2017
Sum áður kunnað, hevur nevndin í TSF samtykt at skipa fyri Kring Føroyar súkklukappingini aftur í ár. Men tað er sjálvandi treytað av, at luttøkutalið verður nøktandi. Sambært kappingarkalendarinum hjá TSF verður Kring Føroyar 2017 í døgunum frá 19. til 23. juli. Um TÚ...


text:
Børn 1½ ár til og við 6 ár
Her er talan um tey minstu børnini, úr 1½ ár upp til og við 6 ár.
Liðini talan er um eru, Børn og foreldur 1½ - 3 ár, gentur 4 ár, gentur 5 ár, dreingir 4 - 5 ár, gentur 6 ár, og dreingir 6 ár.
Tá børnini eru so ung, sum hesin bólkur, verður vant eitt sindur úr øllum fimleikagreinunum, t.v.s. børnini nema við Rútmu, Reiðskap og Spæl. Hetta ger at eitt nú motorikkur og sansir verða stimbraðir.
Rútma merkir smáar samansetingar av rørslum har tónleikur ella annað verður brúkt til at gera í takt við. Reiðskapur er t.d. bólta rút, ganga á bitanum, meðan spæl, t.d. kann verða banka kjøt, sjórænarar, djóragarður.
Hesi lið venja eina ferð um vikuna og halda til á Stórheyggi og í Løgmannabreyt.
Øll hesi lið eru við í framsýningini, tá fimleikaárið endar.
Samskipararnir fyri hesi lið eru: sí leinki


text:
Nýggjastu tíðindini
Melda til tíðindabræv
Tíðindi - 11. september 2017
Heidi Sevdal og hinar á kvinnulandsliðnum gleða seg av álvara til HM-undankappingini, ið fer av bakkastokki komandi hósdag, tá Kekkia vitjar á Tórsvølli
Heidi Sevdal skorar fyri Føroyar í fyrsta dystinum í innleiðandi undankappingini, sum varð spæld í Føroyum fyrr í ár - Mynd: Jóanis Albert Nielsen
Kvinnulandsliðið fer hósdagin undir spennandi HM-undankapping. Fleirfaldu heimsmeistararnir úr Týsklandi teljast millum mótstøðuliðini í bólkinum, men fyrsti dysturin verður móti Kekkia. Heidi Sevdal, sum er ein av royndu spælarunum á liðnum, fegnast um, at tær nú sleppa at royna seg regluliga móti sterkari mótstøðu.
- Tað er sera hugaligt. Tú gevur teg sjálvandi altíð hundrað prosent, men motivatiónin verður størri, nú vit allatíð skulu prógva okkum og hava landsliðsgularótina at fara eftir. Kappingarárið her heima verður eisini longt nakað, og tað er gott fyri hvønn einstakan spælara og fyri kvinnufótbóltin sum heild, at ein noyðist at vísa dygdir ígjøgnum alla kappingina, sigur farligi framherjin í EBS/Skála.
Heidi Sevdal var eisini við á landsliðnum, ið spældi í HM-undankapping í 2013 og 2014, og hon greiðir frá, at fleiri fyrimunir eru, nú liðið javnan skal spæla undankappingardystir.
- Nú ber betur til at leggja afturat konseptinum, sum vit hava. Vit kunnu brúka dystir til eftirmeting og síggja, hvat er gott, og hvat er minni gott. Riggar okkurt væl, kunnu vit taka tað við okkum til næsta dyst, meðan vit kunnu vraka tað, sum ikki riggar, greiðir nýklækti steypavinnarin frá, ið hevur umboðað Føroyar meir enn 40 ferðir.
- Tá tað til dømis er eitt ár millum avbjóðingarnar, er tað sum at byrja av nýggjum hvørja ferð. Nú er landsliðið í fastari legu, arbeiðið hongur nógv betur saman og tað er lættari hjá spælarunum at fyrihalda seg til.
Í hesum umfarinum skal føroyska kvinnulandsliðið spæla tveir dystir. Ísland á útivølli er á skránnið mánadagin 18. september, men fyrst kemur Kekkia á Tórsvøll. Tann dysturin verður á Tórsvølli hósdagin 14. september klokkan 19:00. Ókeypis atgongd er til dystin.
Tað verður mett, at hesin dysturin er ein av teimum, har føroysku kvinnurnar hava bestan møguleika at fáa eitt gott úrslit. Ólukkutíð fyri Heidi Sevdal, noyðist hon at síggja dystin frá áskoðaraplássunum, tí hon hevur leikbann.
- Tað er ófatiliga rotið. Tað er øgiliga keðiligt at sita uttanfyri ein slíkan dyst, har møguleikin fyri at røkka einum góðum úrsliti avgjørt er til staðar. Men tað eru nógvar góðar í hópinum, so ein onnur kemur inn í staðin. Eg iðri meg um, at eg ikki fái spælt, men hopi, at vit fáa eitt gott úrslit, sigur Heidi Sevdal við heimasíðuna hjá FSF.


text:
"Mann kann ikki skjóta og koyra bil í senn!"
24-10-2013
Seinasti filmurin í stuttfilmarøðini, Ránið, er nú í umfari. Hesaferð er evnið gáloysni í ferðsluni. Gáloysni er orsøkin til 3. hvørja ferðsluvanlukku. Við nýggja filminum vil Ráðið í samstarvi við Tryggingarfelagið Føroyar hava ungfólk at geva sær far um at taka koyriuppgávuna í álvara. Tað gera vit ikki, um vit sms’a, eta, tosa í fartelefon … ella skjóta samstundis sum vit koyra bil.
Seinasti filmurin í stuttfilmarøðini, Ránið, er nú í umfari. Hesaferð er evnið gáloysni í ferðsluni. Gáloysni er orsøkin til 3. hvørja ferðsluvanlukku. Við nýggja filminum vil Ráðið í samstarvi við Tryggingarfelagið Føroyar hava ungfólk at geva sær far um at taka koyriuppgávuna í álvara. Tað gera vit ikki, um vit sms’a, eta, tosa í fartelefon … ella skjóta samstundis sum vit koyra bil.
At ræna er eitt, men …
Eisini hesaferð flýggja teir fýra ránsmenninir í gekkaskortum undan løgregluni eftir eitt rán. Og aftur hesaferð oyðileggur bilførarin, ’Egern’, alt. Tá ránsmenninir flýggja í bili, skjóta teir. Eisini bilførarin vil upp í part og skjóta, meðan hann koyrir, og hetta er hinum ovboðið: ”Tá tú koyrir bil, koyrir tú bil. Tú kanst ikki skjóta, meðan tú koyrir bil!” deila hinir hann. Teir fýra eru samdir um at ræna, men at seta lívið í váða í ferðsluni, fer út um mørkini hjá trimum teirra. Sum vinfólk hava vit skyldu at leggja útí, um vit síggja onnur bera seg skeivt at. Tað gera hesir eisini – tó nakað harðrendari enn vanligt er.
Filmurin er bersøgin og ber ikki brá av moraliserandi fremstafingri - í staðin tosar filmurin sítt egna mál, ið ungdómurin skilur. Og endin er rættiliga harðmøraður. Trýst her at síggja filmin.
Gáloysni kostar lív
Greitt er at gáloysni í ferðsluni er ein munandi orsøk til ferðsluvanlukkur. Kanningar vísa, at 30% av øllum ferðsluvanlukkum hava gáloysni sum avgerandi orsøk. Flestalt virksemi inni í bilinum, ið hevur við sær gáloysni, er virksemi, ið tú kundi sloppið tær undan. Her verður hugsað um til dømis nýtslu av fartelefon, GPS-útgerð, at eta/drekka, at roykja og at leita eftir mistum lutum. Koyrir tú 80 km/t og hyggur eftir telefonini í bert 4 sekund, merkir hetta at tú koyrir 89 metrar í blindum.
Ung um gáloysni
Sum fyrireiking til átøkini skipaðu Ráðið fyri Ferðslutrygd og Tryggingarfelagið Føroyar fyri trimum fokusbólkum fyri ung kring landið, har tey umrøddu sín hugburð til ferðslu. Ein av niðurstøðunum var, at tey ungu hildu seg oftast kunna koyra bil samstundis sum tey tosa í telefon, eta, drekka, roykja, tosa við síðumannin ella skifta tónleik. Tó hildu tey tað elvdi til mest gáloysni í ferðsluni, um ein skrivar sms ella speglar sær, meðan ein koyrir.
Filmar vístir 20.000 ferðir
Hinir báðir filmarnir eru væl móttiknir. Tann fyrsti, ’Ránið – the rodent’ er vístur fleiri enn 14.000 ferðir, tann næsti, ’Ránið – the click’ er vístur 6.400 ferðir. Átakið er á facebook og filmarnir liggja á youtube.com, eins og teir síðani fyrsta filmin i juli hava verið vístir í Havnar Bio.
Meðan átakið hjá Ráðnum og Tryggingarfelagnum Føroyar er, ger løgreglan kanningar av nýtsluni av handhildnum fartelefonum í ferðsluni. Bótin fyri at brúka handhildna fartelefon, meðan tú koyrir bil, er kr. 500. Ráðið metir, at hendan bót átti at verið hækkað.
« Aftur


text:
Fyri hvørja av Ramsar-oyggjum skal ein Ramsar-ætlan gerast, sum er ein fyrisitingarætlan við tilmælum um, hvørji tiltøk skulu setast í verk fyri at verja fugl í oynni og umhvørvi teirra.
Endamálið við Ramsar-ætlanunum er í stuttum at lýsa økini, serliga at lýsa viðurskifti, sum kunnu metast sum ein hóttan móti sjófugli, og gera tilmæli og uppskot til møguligar loysnir, fyri at minka ella steðga hóttanunum og/ella forða møguligum komandi hóttanum.
Ætlanirnar eru at meta sum tilmæli til allar viðkomandi partar, sum hava ábyrgd av og heimild til at taka stig, fyri at tryggja økini sum Ramsar-øki, t.e. fólkið í oyggjunum, kommunan á staðnum og landsmyndugleikar.
Her eru Ramsar-ætlanir fyri tey trý Ramsar-økini í Føroyum:
Ramsar-ætlaninar eru úrslit av arbeiðinum hjá Ramsar-nevndunum fyri ávíkavíst Nólsoy, Mykines og Skúvoy.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Ingi Samuelsen
18.04.2015 - 11:54
Tíðindi > Samfelag & Politikkur > Politiskir flokkar
- Takk fyri, at tú hevur megnað at fáa okkum javnaðarfólk til aftur at vera stolt av at vera javnaðarfólk.
Henda heilsanin frá einum av veteranunum í Javnaðarflokkinum, Tummas Hans Gaardlykke, til Aksel V. Johannessen floksformann, lýsir rættiliga væl huglagið á landsfundinum hjá Javnaðarflokkinum í Havn í dag.
Javnaðarfólk hava fingið dirvið aftur. Tað eydnaðist Akseli V. Johannessen við eini eggjandi røðu at fáa javnaðarfólk upp á tærnar og gera seg til reiðar til tað stríðið, sum skal til fyri at sleppa flokkinum fram at valdinum aftur.
Tí takkarkvøðurnar til formannin vóru nógvar, tá røða hansara kom til viðgerðar. Viðgerin av formansrøðuni er ikki liðug enn – tað er matarstøðgur nú.
Uppskotið um at hálvera kostnaðin av barnaansingini fyri seinni at taka hann heilt av, var sera væl móttikið, hóast onkrir kommunalpolitikarar ávaraðu móti at geva lyfti uttan heilt at hava greiði á, hvussu lyftini skulu fíggjast.
Fundurin og kjakið ber prógv um, at stættarstríðið er vakt aftur.
- Stættarstríðið varð jarðað fyri nøkrum árum síðani, men tað er als ikki av enn, segði Jákup Danielsen.
Og Kristoffur Gaardlykke var meira beinleiðis í sínum útsøgnum:
- Føroyar skulu ikki gerast eitt samfelag fyri spekulantar og strámenn fyri hollendarar, segði hann, og kom við hesum ískoyti til kjakið um íbúðarstøðuna.
- Um ein arbeiðsmaður ella handverkari ikki hevur ráð til at búgva í høvuðsstaðnum, so er tað eitt sjúkt samfelag, vit búgva í.
Rigmor Dam, tingkvinna, tók íaftur ætlanina um fólkavøkstur, sum tykist at vera parkerað.
- Vit skulu gera Føroyar til eitt land, har kvinnurnar trívast, tí tað er ein sannroynd, at tað eru kvinnurnar, sum gera av, hvar familjan støðist og vil búgva, segði hon.


text:
20.8.13
Kirkjur og Pinocchio
Leygardagin rullar tokið inn á tokstøðina í Firenze. Vit rulla kuffertini víðari eftir Nýggja Sankta Maria torginum, omanfyri, og skriva okkum inn á Palazzo Dal Borgo, har tey brúka ein søguligan lykil, sum ikki fer í lumman av misgávum. Hóast fýrastjørnað er nóg mikið við tveimum.
Niðanfyri sæst útsýnið av gamla miðbýarhotellinum, eitt av mongu Santa Maria tornunum í býnum, sum høvundurin T.S. Eliot skal hava notið í 1957. Tað sigur ein dagbók við diskin. Tykist, sum áhugin fyri altjóða yrkjarum er stórur á hotellinum. Millum mongu tilboðini um útferðir, eru eisini yrkingasøvn frá ráðstevnum, sum hava verið í býnum, frammi á borðunum.
ST stovnurin UNESCO hevur skrásett søguliga miðbýin í Firenze sum ómissandi part av heimsins mentanararvi. Skeltið hongur í prangandi býarhúsunum, Palazzo Vecchio, har standmyndin av Dávidi upprunaliga stóð.
At trongu gøturnar og stórbæru bygningarnir í miðbýnum eru týðandi verk í heimsins mentanarsøgu, er einki at taka seg aftur í. Tað er sjón fyri søgn í hesum lívliga býi, sum dregur ferðafólk í hópatali til sín.
Nonnur síggjast fara um torgið og tú skilir, at søguligu bygningarnir ikki eru deyðir og forniskar kulissur, men opnir og spilllivandi og verða brúktir til teirra upprunaliga endamál.
Firenze er súkklubýur burturav. Tí er sjálvandi eisini møguleiki at súkla saman við kønum ferðaleiðarum og hoyra um ríku mentanarsøguna í býnum. Her eru súklandi ferðafólkini avmyndaði í skugganum á Santa Croce torginum framman fyri samnevndu kirkjuna.
Í flammandi reyðum og svørtum dregur sniðgevin Roberto Cavalli, sum er úr Firenze, okkum til nútíðina, sum vóru vit eina løtu í Milano.
Á Vaglinum, Republikkplássinum, er bókamessa í einum stórum telti, har til ber at fara inn, lesa og keypa. Men bara á italskum.
Á Republikkplássinum tysja ferðafólk úr øllum fýra hornum, og málarar sita klárir at avmynda teg, meðan rópandi sølufólk halda turrikløð, modellervoks og aðrar løgnar lutir, tú ikki visti vóru til og enn minni hevur hug at keypa, framm fyri teg.
Tað er heitt í mðbýnum og matstovurnar flyta út á torgið við svalandi blásarum og sprinklarum.
Vit ganga oman til ánna Arno at svala okkum á við einum vælsmakkandi italskum ísi framman fyri gomlu brúnni, Ponte Vecchio.
Brúgvin er frá 1345 og lukkutíð bumbaðu týsku nasistarir hana ikki undir krígnum, tá teir tóku seg aftur. Her var upprunaliga sláturstaður og sølupláss hjá slaktarum í Firenze, til hertogin Fernandino I helt, at slaktið, og serliga piðaðu krovini, sum flutu í ánni, luktaði so illa. Hann fekk ístaðin gullhandlarar at amast upp at brúnni, tí tað var vakrari ávegis til slotti, Palazzo Pitti. Og tað sæst enn. Gullhandlar í hópatali eru við brúnna, sum tykist draga øll heimsins ferðafólk higar. Hetta man vera mest avmyndaði staður í Firenze, eftirsum Dávid kongur, standmyndin hjá Michelangelo, ikki er loyvdur at avmynda. Ponte Vecchio er eitt av heimsins sjáldsomu vørumerkjum, eitt slitsterkt brand, sum øll vilja eiga lut í og tað so ítøkiliga, at pør seta hangilás í standmyndina av Benvenuto Cellini, sum var gullsmiðjur her í býnum um sama mundið, sum Michelangelo gjørdi standmyndina av Dávid kongi í 15-talinum. So skriva tey navn á lásið og blaka lykilin í ánna, hóast ávarað verður við bót á túsund krónur um ein tekur slík óráð fyri í dag.
Firenze er eisini heimstaður hjá Pinocchio, sum Carlo Collodi skrivað í 1883. Tað sæst í mongum sølubúðum og øðrum tilsipingum í býnum.
Ein feril av Pinoccho og verksmiðjuni hjá Gepetto sæst aftur í sølutilboðunum á torginum, har ein vil selja mær mitt navn í træbókstavum, sum eitt tok dregur avstað.
Enn meir spælandi eru mongu maskuhandlarnir í Firenze, sum eisini bjóða til skeið at gera klassiskar maskur.
So er sunnudagur í Firenze, hin tjúgundi í kirkjuárinum, sigur prentaða skráin, sum vit fáa í hondina, tá vit fara inn í Dómkirkjuna, Il Duomo di Firenze, og seta okkum undir risastóra hválvið, har orð er fátøk og helst eisini óneyðug.
Dómkirkjan, sum er í trímum, er bygd frá 1296 til 1436 og er partur av UNESCO skrásetingini í miðbýnum.
Nú er kvøld í Firenze og í summarhitanum gera tey nógv burturúr at halda býin reinan. Rusk verður savnað og spulað verður á øllum torgum.
Dagsins Vespamynd er brandgul og tikin á Sankta Maria torginum, har vit búgva. Í morgin leiga vit ein bil frá EuropCar og koyra til Chianti, innan vit leggja leiðina norðureftir til Malpensa.
at 7:36 AM
Labels: ferðafrásøgn


text:
Hóast Bergur Djurhuus Hansen á Føroyamálsdeildini er hin allar besti fortalari fyri bókumentum á ein sjáldsama nýggjan og reflekterandi hátt, so bøtir tað ikki um, at í løtuni eru ov nógvar talking head sendingar í sjónvarpinum. Fólk snakka, fólk nikka. Fólk smíla, fólk smíla aftur. Ikki eingang eitt búmerki sæst fyri risastóru ætlanina Nordic Matters í Grindini hóskvøldið, tíansheldur nøkur upptøka av staðnum sjálvum. Bara innandurasnakk.
Í sendingini 25 minuttir er einasti rekvesittur ein talgildur veggjafossur, sum rennur uttan íhald, meðan fólk koma inn, og onnur fara út. Bara talking heads og einki annað. Talking heads sum tosa við onnur talking heads, í løtum eisini um onnur talking heads.
Men prátið við Oddfríð í Grindini hóskvøldið var so væl gjøgnumarbeitt og serstakliga væl samansett, at í oyðimørkini gjørdist tað poetiskt sjónvarp, ein perlurøð av talandi støðuhyljum og ikki ein turrgeldur sviskusteinur úr upptøkustovuni.
Mesta pall- og karmseting av mentamiðling tykist nærkast einum gravarbakka í Kringvarpinum, sumt sjónligari enn annað, gamaní. Hvar fóru allar tær innbjóðandi pallsetingarnar? Hvar fóru øll tey meistarligu innsettu filmklipp, sum vit sóu fyri áratíggjum síðan í mentasendingum tá? Hetta er ov bíligt sjónvarp, sum vit hava í dag. Ikki minst tá framleiðandi risin stundar til tey seksti, og fær eins nógvar milliónir úr okkara egnu kollektivu lummum. Hetta er so lítið prangandi, at eg minnist meg ikki hava sæð javnt vánaligari sjónvarp enn beint nú. Men glottar eru.
Hin bartjasti var Vit eru enn til, sum er heimildarfilmur um tvær lutfalsliga ungar kvinnur, sum hava alzheimer-sjúkuna. Við briljantum filmsupptøkum hjá Rógva Rasmussen er eydnast Dagmar Joensen-Næs at koma heilt inn til tey bæði pørini, sum til gerandis dragast við sjúkuna. Ein nemandi og lýsandi ósentimental niðurferð til seinastu mynd, tá sløkt verður. Lívsjattandi í allari elendigheitini, har tað almenna einki nyttar. Her eru bara tey nærmastu at styðja seg til. Hóast hesa kørgu niðurstøðu, verður filmurin ikki eitt beiskt álop á teir vælferðarmyndugleikar, sum greitt hava svikið, og bara sannað, at sjúklingarnir eru dotnir niður ímillum. Her prógvar almannamiðilin hvør styrki er í fjórðu samfelagsmaktini, tá hon er best. Meir av tílíkum sendingum, har tøknin, førleikin at siga søgur og eginleikin at sleppa innum hjá vanligum fólki ganga hond í hond. Meir av tí - og færri talking head sendingar, takk!


text:
Í sambandi við, at vit her á blogginum fara at viðgera ummæli, hava vit spurt okkum fyri hjá fólkum í føroyska listaumhvørvinum hvat tey halda um ummæli í Føroyum. Tey flestu, sum Listin hevur hoyrt frá, tykjast í grundini fegin um ummæli og at fólk tora at ummæla, tí tað treingja vit til. Ein av teimum svarandi leggur tó aftrat: "..tá ið ov nógv agg, rættað ímóti ávísum stovni í tíð og ótíð verður blandað uppí, kann tað virka øvugt. Eg gleðist um listabloggin og tykkara ummæli, so haldi endiliga á. Sakligari tit eru, betur riggar. Óført! Og takk fyri tað, sum tit gera...".
-Jú og sjálv túsund takk, kundu vit svarað uttan himpr, tí uttan móttakaran gav tað so púrt onga meining at ummæla. Og tó, at eg væl skilji hvat atfinningin um vantandi sakligheit snýr seg um, so er eingin broyting væntandi, hvat viðvíkur mínum egna framferðarhátti. Mær dámar sjálv so sera væl ummæli og eg lesi nógv ummæli hvønn dag, eins og eg á universitetinum á sinni skrivaði ritgerð um ummæli (eg greinaði ummælini, sum danski ummælarin, Tom Kristensen, skrivaði um bøkur hjá Karen Blixen). Ein orsøk til, at mær dámar so væl ummæli er, at sjangran í praksis er so ómetaliga rúmlig og at ummæli umframt at innihalda lýsing, meting og vanliga forbrúkaravegleiðing eisini eru tíðargreinar, ið kunnu rúma mentanarpolitiskum og mentanarstovnsligum eygleiðingum, ja í grundini eru ummæli rættiliga víttfevnandi og tað er ikki løgið, tí tey skulu helst avspegla listina og listin fevnir víða.
Brúkarin ynskir kanska undirhaldandi ummæli, ella ummæli, sum eru væl orðað, meðan listafólkini aftur og aftur tosa um saklig ummæli og kompetentar ella ókompetentar ummælarar. Samtíðarlistin er kontekstuel og tí kann tað eisini vera rættiliga víttfevnandi at fyrihalda seg sakligt til listina ella avvarðandi listaverk; tú kanst meta um mátan eitt listaverk er plaserað á eini framsýning ella um hini verkini á framsýningini ella onnur verk, sum avvarðandi listafólk hevur skapað, tú kanst meta um hini listafólkini, listabólkin og hinir listabólkarnar, listastovnin ella aðrar listastovnar, stovnsleiðslur, stovnsskrá, framsýningarætlan og -visión, mentanarpolitikk ella mentanarpolitikkloysi og so framvegis.
Tó at tað onkuntíð er óstuttligt, tá fólk halda uppat at heilsa og serliga, tá tey ringja og hótta, so ætli eg mær at halda fram í sama lag við at ummæla, tá eg havi tíð, bæði bókmentir og myndlist við vón um, at fólk í staðin fyri at gerast fornermað og taka ummæli sum tann endaliga og forkromaða dómin, heldur fata ummæli sum eitt upplegg til kjak, tí eitt ummæli kann ongantíð vera meir enn tað. Áhugin fyri mentan og list er vaksandi, ikki minst millum tey ungu. Tagnarmentanin er farin tíð og eg rokni við og síggi fram til, at fleiri ummælarar, eisini myndlistaummælarar so líðandi fara at gerast partur av føroysku miðlamyndini, kanska serliga í teimum miðlunum, sum eru á internetinum og sum tykjast gera meira burtur úr list og mentan enn hinir fjølmiðlarnir. Mess gjørdi t.d. nógv burtur úr ummælum og tað sær út sum um, at http://www.roddin.fo/ somuleiðis ger nógv burtur úr list.
Her á blogginum er listin eyðvitað okkara fremsti áhugi og undir hesum tema um listaummæli hava vit eina hugleiðing, sum ummælari á Weekendavísini, Lisbeth Bonde hevur skrivað um hví vit skriva um list og so hevur Inger Smærup Sørensen skrivað eina áhugaverda grein um ymisk sløg av mentanarumrøðu og ummælum, har hon m.a. førir fram, at støðan her heima kanska ikki er so galin innan ummælarí.
(KP)


text:
Hvat er hent uppi á Sátuni fyri milliónum av árum síðan, sum brýtur grundleggjandi jarðfrøðiligar meginreglur? Á Sátuni við Leynar á Streymoynni finna vit nevniliga yngri jarðløg djúpt inni í fjallinum heldur enn ovast á fjallatindinum, har vit væntaðu at finna tey.
Fyrilesturin, sum Irena Áarberg jarðfrøðingur heldur, kallast: Jarðfrøðin á Sátuni, hvat er elst og hvat er yngst?
Mánadagin 24. apríl kl 12 verður fyrilestur á alnótini fyri skúlum í øllum Føroyum um serstøku jarðfrøðina á Sátuni og tær fýra grundleggjandi jarðfrøðiligu meginreglurnar, sum øll jarðfrøði byggir á. Irena Áarberg, jarðfrøðingur á Jarðfeingi, skipar fyri webinari fyri øllum føroyskum skúlanæmingum í aldrinum 13 – 20 ár. Fyrilesturin tekur umleið 35 minuttir.
Irena Áarberg greiðir frá, hvussu jarðfrøðingar gera eygleiðingar í feltinum í sambandi við kortlegging. Tá er týdningarmikið at lýsa, hvussu landið er bygt upp og finna útav, hvat grót er elst, og hvat er yngst.
At enda kunnu allir luttakararnir vera við í spælinum Kahoot, sum tekur saman um framløguna.
Áhugaðir lærarar kunnu melda seg til fyrilesturin: http://edu-arctic.eu/program/lessons/69
Tað einasta, sum krevst, er telda og netsamband. Rúm er tó einans fyri 23 skúlaflokkum.
Fyrilesturin mánadagin 24. apríl kl. 12 er opin fyri almenninginum í framsýningini á Tjóðsavni Føroya, Brekkutún 6 í Hoyvík.
Fyrilesturin er liður í EU-verkætlanini EduArctic, sum bjóðar ókeypis náttúruvísindaligar fyrilestrar fyri skúlaflokkum í øllum Evropa.
EduArctic vendir sær serliga til ung og lærarar teirra í framhaldsdeild og miðnámsskúlum við fyrilestrum, kappingum og kanningum í arktiskum økjum.


text:
Para svimjing
Um ítrottargreinina
Para svimjing verður flokkað eftir førleika fyri at geva eina so rættvísa kapping sum gjørligt.
Soleiðis kemur tú í gongd
Tey flestu svimjifeløgini í Føroyum hava royndir við at hava para-svimjarar í teirra liðum, og riggar hetta sum oftast væl.
Kvøldskúlar kring landið hava eisini svimjilið fyri fólk ið bera brek, og kann hetta verða ein háttur at koma í gongd.
Veturin 2017-2018 er svimjing í Tórshavnar kvøldskúla, og í Leirvík.
Parasport Føroyar hevur úrvalslið og bjóðar eisini javnan inn til felagsvenjingar til tey ið vilja gera eitt sindur meir við svimjingina.
Tað hevur týdning at tú setur teg í samband við Parasport, soleiðis at vit kunnu geva boð tá savningar ella kappingar eru ið tú kann luttaka í.
Klassifisering / flokking
Allir svimjarar ið ynskja at svimja í altjóða kappingum skulu til eina kanning, har góðkendir klassifisørar (hetta kann verða læknar, fysioterapeutar ella líknandi) kanna hvørja ávirkan ávísu brekini hava á førleikan hjá ymisku svimjarunum at svimja.
Tá ein svimjari hevur fingið sína klassifisering, kappast hann bert ímóti svimjarum ið hava somu klassifisering.
Í smærri kappingum kappast ymiskir klassar, men verður tá ein ávís útrokningarskipan brúkt fyri at finna útav hvær klárar seg best í mun til sítt brek.
Met 2016
Met 2015
1 (234) 987-654
Met 2015
1 (234) 987-654


text:
Góður og spennandi túrur í Grønuskorð
3. oktober 2013
So er raksturin og slaktið komið væl áleiðis úti í Dímun.
So er raksturin og slaktið komið væl áleiðis úti í Dímun. Fyrsta gongan, av fýra, bleiv rikin og haggreidd 12.09. Fjórða og seinasta gongan bleiv flett 24. September.
Mikudagin 25.09 varð farið inn í Grønuskorð eftir veðrum. Veðrið var avbera gott, so avrátt varð at fáa teir út sum skjótast.
Fyrr í summar varnaðust vit, at nakað var lopið ovast úr berginum oman á gøtuna inn í Skorðina. Tí var spennandi at finna útav, um møguligt var at grava seg inn eftir gøtuni. Tað vísti seg, at verða møguligt at reinsa gøtuna við spaka.
20 seyðir vórðu sleptir inn í vár og 18 komu útaftur. Teir hilnaðust javnt væl.
Samanumtikið kann sigast, at lambatalið í ár er á heilt góðari leið. Hinvegin eru lombini nakað lættari í ár, samanborið við undanfarnu árini.
Vit meta, at góða veðrið í lembingini hevur gjørt, at lombini eru komin væl undan. Hinvegin hevur nógva vætan, vit hava havt í juli og august mánaði, havt við sær, at lombini ikki hava trivist eins væl og turru summrini.
« Aftur